
תקנות מס הכנסה (ניכוי הוצאות מסויימות) (תיקון), התש"ס-‏2000




היו"ר מ' שטרית:

	אני פותח את ישיבת הוועדה. מצאנו לנכון, שעדיף שאנהל ישירות את מליאת הוועדה במקום לנהל ועדת משנה ולחזור לפה. על סדר יומנו שורת תקנות מס הכנסה, והראשונה בהן היא: תקנות מס הכנסה (ניכוי הוצאות מסויימות) (תיקון), התש"ס-2000. נתחיל בנושא הוצאות לינה.

י' קפלן:

	מגיעות לפורקן כל הוועדות שעמדתי בראשן. אתמול היתה הוועדה לפיצויים בצפון. זו חקיקה של ועדה שעמדתי בראשה עוד כשהייתי סגן נציב.

א' שניידר:

	זו ועדת קפלן 2.

י' קפלן:

	כן, זו ועדת קפלן 2. היא הרבה יותר שקטה מהוועדה הקודמת. מטרת הוועדה הזו היא לא לכפות ולהוסיף נטל מס.

היו"ר מ' שטרית:

	של התקנה הזאת. אמרת: "מטרת הוועדה".

י' קפלן:

	כן, זו מטרת הוועדה.

י' ליצמן:

	איך קרה שזו לא מטרת מס הכנסה?

י' קפלן:

	מטרת הוועדה, שעל רקע זה הקמנו אותה, היתה לא להטיל נטל מס ומצד שני גם לא לעשות הקלות במיסוי, אלא הכל מתחיל ונגמר בהקלות ביורוקרטיות. פנינו לסוגים מסויימים של הוצאות, שמה שמנחה אותן הוא שהן הוצאות מעורבות, כלומר חלקן הוצאות פרטיות וחלקן הוצאות עיסקיות. יש פה שורה שלמה של הוצאות.

היו"ר מ' שטרית:

	מדברים על כל ההוצאות.

י' ליצמן:

	באיזו אתה מתחיל?

א' שניידר:

	הוא מדבר על הראשונה: ניכוי הוצאות מסויימות.

י' ליצמן:

	האם אתה מדבר על ניכוי הוצאות מסויימות?

דובר:

	כן.

היו"ר מ' שטרית:

	הוא נותן הקדמה כללית.

י' קפלן:

	זוהי הקדמה. כפי שאמרתי, המטרה היא לא לגבות יותר מסים ולא לגבות פחות מסים. המטרה היא לנסות לעשות סדר ביורוקרטי. כל ההוצאות שמנויות פה - הוצאות לינה, הוצאות ארוחות, הוצאות ביגוד, הוצאות כיבוד--

היו"ר מ' שטרית:

	נעבור על כל אחת. מה אתם משנים למשל בהוצאות לינה?

י' קפלן:

	--וגם הוצאות אחזקת טלפון - מה שעומד מאחוריהן הוא שהן הוצאות מעורבות: חלקן הוצאות פרטיות וחלקן הוצאות עיסקיות. כשמוציאים את ההוצאה, היא הוצאה מעורבת. אנו באנו בנסיון לקבוע איזה שהוא קו; במקום שהמפקחים שלנו, כשהם עושים את הביקורת, יבואו לכל סוג כזה של הוצאה ויגידו: "חלק מוכר, וחלק פרטי" ואז מתחילים להתווכח על כל מיני דברים קטנים, באנו וניסינו לקבוע לכל הדברים האלה איזו שהיא ריצפה מסויימת ולבוא ולומר: "עד הריצפה הזו זה מוכר, ומעל הריצפה הזו זה לא מוכר".

היו"ר מ' שטרית:

	צריך הוכחה.

י' קפלן:

	לא צריך הוכחה. אומרים: עד הריצפה הזו זה מוכר, ומעל הריצפה הזו זה לא מוכר או הפוך. וזאת, בסכום או באחוזים מההוצאה.

י' ליצמן:

	לגבי סכום, אני מבין. לגבי אחוזים, יכול להיות שלמישהו יש מפעל קטן והוצאות- - -

היו"ר מ' שטרית:

	יש בזה הגיון.

י' קפלן:

	אנו הולכים פה אחרי הגיון, שאנו מנהיגים בהוצאה שהיא הכי כבדה. יש תקנה לגבי הוצאות רכב, בה לא עושים בדיקה ספציפית האם ההוצאה היא הוצאה עיסקית או הוצאה לא-עיסקית. בהוצאות רכב יש תקנה ישנה נושנה וטובה, לפיה כל אדם שנוסע לצרכיו העיסקיים ברכב פרטי עד 9,900 ק"מ הכל פרטי ומעבר ל-9,900 ק"מ הכל עיסקי באופן יחסי. אם הוא לא נסע 9,900 ק"מ, 25% מזה הם הוצאה מוכרת. אותו הגיון הינחה אותנו בהוצאות האלה. כלומר, באנו וניסינו לבדוק אותה ולקבוע איזו שהיא ריצפה מסויימת ואמרנו: "מעל הריצפה זה לא מוכר, ועד הריצפה זה כן מוכר".

היו"ר מ' שטרית:

	לגבי הוצאות לינה, לפי מה שאתם מציעים פה, הרעיון הוא שתותר בעיקר בניכוי הוצאות לינה עד 81 דולר, ולינה שגבוהה מ-81 דולר - 75% מזה.

י' קפלן:

	דרך אגב, פה אנו די מעתיקים את סכום הוצאות הלינה שמוכר, כאשר אדם נוסע לחו"ל לצרכים פרטיים. קבענו פה איזו שהיא ריצפה.

היו"ר מ' שטרית:

	אבל, בחו"ל זה עולה 200 ו-300 דולר.

ח' כץ:

	בשבוע הראשון זה 185 דולר.

י' קפלן:

	בשבוע הראשון מוכר 185 דולר.

היו"ר מ' שטרית:

	איפה יש מלון כזה בארץ בו זה עולה 81 דולר?

י' קפלן:

	האם זה זול?

היו"ר מ' שטרית:

	ודאי, שזה זול.

א' וילן:

	צימר בקיבוץ עולה 50 דולר.

י' קפלן:

	אינני חושב, שזה זול. המדינה שלנו קטנה. אם הוא נאלץ לישון מחוץ לבית, מכירים את כל ההוצאה עד 81 דולר. אם הוא לקח לעצמו איזה שהוא דיור יוקרה והעדיף את הנוחיות הפרטית שלו- - -

היו"ר מ' שטרית:

	האם מנהל חברה גדולה, שעכשיו שוייה בחו"ל 300 מיליארד שקל, שהולך לישון באילת, יישן בצימר של יטבתה?! הוא יישן, נניח, במלון "הנסיכה". יכירו לו 81 דולר--

י' קפלן:

	--ובנוסף 75% מעל זה.

א' וילן:

	מה עם נושא ה-100 ק"מ? האם זה סתם שרירותי?

י' קפלן:

	כן. אנו מניחים, שמי שנמצא מחוץ למקום ביתו פחות מ-100 ק"מ יכול לחזור לישון בבית.

א' וילן:

	הגשתי שאילתה לפני שבועיים לשר האוצר. אני יודע, שיש עובדי מדינה שמסתובבים. עד 100 ק"מ זה הגיוני, אך אם מישהו צריך להסתובב מתוקף עבודתו, השאלה היא האם מישהו עושה לו חותמת שזה בסדר.

היו"ר מ' שטרית:

	כאשר עובד מדינה נוסע, למשל, לצפון, המדינה משלמת לו הוצאות, והוא לא משלם מכיסו.
	
י' קפלן:

	כתוב פה: "ממקום מגוריו או ממקום עיסוקו העיקרי". אם יש אחד כזה שמסתובב, אפשר לבחון זאת ממקום העיסוק שלו.

א' שניידר:

	על תסתכלו על חברי-כנסת, כי נושא חברי-כנסת זה סיפור נפרד.

א' וילן:

	אני מדבר על עובדי מדינה.

היו"ר מ' שטרית:

	יש הערה של לשכת עורכי-הדין, ויש הערה של IFA.

י' קפלן:

	אולי כדאי שיעירו על כל התקנות.

היו"ר מ' שטרית:

	נעבור על כל נושא לפי הסדר. לגבי לינה, הערתם היא שיש לבטל את המיגבלה של מספר הקילומטרים לבית, כי ממילא ההוצאה תוכר רק למי שמוכיח שהיתה דרושה ליצור הכנסה כמשמעות המושג בסעיף 17 לפקודת מס הכנסה ולא נראה כי ניתן להוסיף מיגבלות שרירותיות נוספות.	פה אתם מוסיפים מיגבלה של 100 ק"מ שלא היתה קיימת עד היום. למה? מה זה משנה אם הוא גר בגבעתיים וישן בתל-אביב? נניח, שהוא לא רוצה לחזור הביתה.

י' קפלן:

	אנו לא צריכים לממן זאת - נכון?

היו"ר מ' שטרית:

	אתה מכיר לו בהוצאה. אתה לא מממן זאת.

י' קפלן:

	כאשר אני מכיר לו בהוצאה, אני מממן את זה. מה זאת אומרת?

היו"ר מ' שטרית:

	עליו להוכיח לפקיד השומה שזו הוצאה שנעשתה לצורך ייצור הכנסה. נניח, שהוא גר בגבעתיים ויש לו כנס בתל-אביב בן יומיים והוא ישן בתל-אביב במלון ולא חזר הביתה בלילה ובבוקר. למה זה לא מוכר כהוצאות?

י' קפלן:

	תחילה, אני חייב לומר שלשכת רואי החשבון, שנציגיהם עדיין לא פה, פנתה אלינו והיה איתה דיון מוקדם ביום ראשון והסכמנו איתם בכמה דברים.

א' צחור:

	היו דיונים. תאמר מה הוסכם.	

י' קפלן:

	כל מה שאני אומר עכשיו, למעשה, בעניין הזה הוסכם.

	חבר-הכנסת מאיר שטרית, אתה אומר שאם הוא נמצא 30 ק"מ מהבית הוא יבוא ויצטרך להוכיח שזה לצורך עיסקו, וזה בדיוק מה שרצינו למנוע - את הויכוחים האלה האם במקרה כזה זו הוצאה לייצור הכנסה. אינני רוצה לנהל את הביורוקרטיה הזו. אני רוצה, שהחבר'ה שלנו, רואי-החשבון ובעלי העסקים ,יהיו עסוקים בדברים העיקריים.

היו"ר מ' שטרית:

	אתה כולל זאת בתקנה ואומר: "אם הלינה היא במקום המרוחק 100 ק"מ... אלא אם שוכנע פקיד השומה שהלינה היתה הכרחית...".

מ' אשר:

	רמת הנטל יותר גבוהה, וההכרחיות יותר- - -

י' קפלן:

	אבל, אז, מבחינה משפטית, אתה בא ואומר: "זה היה 80 ק"מ, אך גמרתי לעבוד". לדוגמא: עוזרים פרלמנטריים של חברי-הכנסת בליל ההצבעה על התקציב. הוא גר לא במרחק של 100 ק"מ אלא ברמלה. עליו ללכת לנמנם 4-3 שעות, כדי להיות פה. בדרך הזו הוא מרים את הנטל, גם אם זה פחות מ-100 ק"מ, ואז זה יוכר.

מ' פרוש:

	האם זה לעוזרים פרלמנטריים או לעוזרים של שרים?

י' קפלן:

	אל תתפוס אותי במלה. נתתי דוגמא, ורציתי לקרב אתכם למגרש הזה.

י' ליצמן:

	איך אפשר להוכיח זאת?

י' קפלן:

	במקרה הזה, הראיה ברורה. בדוגמא, שאני נתתי, ההוכחה ברורה.

א' שניידר:

	מה עם חברה סתם?

י' קפלן:

	אם זה יהיה מקום שמרוחק פחות מ-100 ק"מ, נטל הראיה- - -

י' ליצמן:

	מאיפה אתה יודע שהוא עבד שם?

י' קפלן:

	ברצוני להציג את אוסקר אבו-ראזק, סגן הנציב, שאולי זו לא הפעם הראשונה פה.

היו"ר מ' שטרית:

	מה המצב הקיים היום?

א' אבו-ראזק:

	לגבי עובדים, יש תקנה 5 שמדברת על כל ההוצאות האלה ואומרת שאם המעביד שילם את ההוצאות האלה, חזקה שהוא לן ושזה לצרכי עבודה. יש להבחין בין בעל עסק עצמאי לבין העובד השכיר. לגבי העובד השכיר, ברגע שהמעביד החזיר לו את ההוצאות האלה, חזקה שזה בסדר. לגבי העצמאי או כל בעל מקצוע אחר, עליו להוכיח לפקיד השומה.

	מה קורה היום בנושא של 100 ק"מ? היושב-ראש הביא את הדוגמא של גבעתים. לגבי מי שגר בגבעתיים והולך ללון בתל-אביב ויבוא לפקיד השומה ויגיד לו: "את הלינה הזו עשיתי כדי ליצר הכנסה", היום הויכוחים האלה מתחילים בבוקר ונמשכים יומיים ולא מסתיימים. זו סתם ביורוקרטיה ושריפת משאבים.

היו"ר מ' שטרית:

	אתם משאירים את המצב במקומו.

מ' אשר:

	רמת הנטל הרבה יותר גבוהה.

היו"ר מ' שטרית:

	על-פי התקנה שאתם מציעים, אם זה פחות מ-100 ק"מ, עליו לבוא לפקיד השומה ולהוכיח לו שזה נעשה כדי ליצר הכנסות.

א' אבו-ראזק:

	מה שקורה היום הוא, שאותו אחד שלן צריך לנהל ויכוחים עם פקיד השומה. סביר להניח, בהסתברות גבוהה מאד, שמי שאכן גר בגבעתיים והולך ללון בתל-אביב פקיד השומה לא יכיר לו בהוצאה הזו ויגיד לו שההוצאה הזו היא הוצאה פרטית.

היו"ר מ' שטרית:

	לדוגמא: כנס בתל-אביב נמשך שלושה ימים. הוא נמצא בכנס, והוא גר בגבעתיים.

דובר:

	כנס זה משהו אחר.

י' קפלן:

	תוציא כנסים מזה. לגבי כנסים, גם היתה הערה. ישראל שטראוס, אמרתי כאן שהייתם אצלנו ביום ראשון בערב וברוב הדברים הגענו להסכמות. זה אומר, שאינך מדבר היום.

י' שטראוס:

	אדוני הנציב, כן ולא.

י' קפלן:

	את נושא הכנסים העלתה גם לשכת רואי-החשבון. התשובה שאנו נתנו היא: במסגרת ההחלטה הזו, במסגרת הוועדה הזו, אנו דנו גם בנושא הכנסים וגם בנושא לימודים בכלל. הכל נכנס שם. זה לא מובא עדיין בהצעת החקיקה הזו. אנו נביא זאת כנראה לתיקון רק החל משנת 2001.

היו"ר מ' שטרית:

	בינתיים, מה יהיה?

י' קפלן:

	אמרתי ללשכת רואי-החשבון ואני אומר כאן, שאנו נבהיר שנושא כנסים לא נכנס בהוצאות הלינה האלה בהוראת הביצוע שנוציא כפרשנות לזה.

א' אבו-ראזק:

	בנוסף, לכנס הוא הולך כדי ללמוד ולא כדי ללון.

היו"ר מ' שטרית:

	אני מהמר על זה, שב-90% מהמקרים הולכים ללון.

א' שניידר:

	למה לא לכתוב כאן, שזה לא חל על כנסים?

א' וילן:

	אני  חושב, שיש הגיון במה שהוא אומר. נניח, שמישהו נסע באופן פרטי עם המשפחה ורוצה לרשום זאת כהוצאה. עד 100 ק"מ זה אכן נראה לא סביר שהוא ירשום זאת כהוצאה. מעל זה, זה כבר הגיוני. כלומר, ממילא פה יש עוד משחק עם פקיד השומה.

י' קפלן:

	מה שקורה כאן הוא, שמתחת ל-100 ק"מ זו העברת נטל ההוכחה לנישום. כאשר, למשל, יש קו עימות בצפון  יבוא לעסקים בירושלים וישאר ללון ואנו נאמר לו שזה לא עיסק, אנו נצטרך- - -

היו"ר מ' שטרית:

	ההתדיינות הזו עם נישומים רחוקה ממציאות של אפשרות להידון מול כל נישום ונישום. בדרך כלל, רואה-החשבון מגיש דו"ח של הנישום לפקיד השומה. למיטב ידיעתי, בדרך כלל, רואי-החשבון מוסמכים לאשר את הדו"ח בעצמם. במצב היום אין שום סיכוי שפקידי השומה ימצאו כל אחד מהאנשים שלן בבית-מלון וינכו לו חצי דולר או 100 דולר או לא ינכו לו וינהלו משא ומתן. זה לא יקרה, והמקרה הטוב ביותר הוא מידגם. זה אלמנטרי.
 
י' קפלן:

	לגבי כל אחד, לא.

היו"ר מ' שטרית:

	יכול להיות, שכדאי לחתוך זאת אחרת, כלומר להגיד: "אם הבקשה שלך היתה עד 81 דולר הכרה, אנו מכירים זאת בלי התדיינות. הכרה מעל 81 דולר - תוכיח". ואז, האיש יעשה חשבון. אם הוא רוצה להתדיין איתכם, יגיש בקשה מעל 81 דולר ויבוא ויוכיח. אם הוא מגיש עד 81 דולר, שממילא אתם מכירים בלי התדיינות, הוא פטור.

י' קפלן:

	אבל, אז אתה יוצר מצב שאדם שגר במבשרת--

היו"ר מ' שטרית:

	--וישן בירושלים.

י' קפלן:

	--ומשום מה, מסיבות אישיות שלו- - -

היו"ר מ' שטרית:

	את זה אתה נותן לו גם עכשיו - לא?

י' קפלן:

	לא. נוח לו לגור ולישון במלון בירושלים. אנו נכיר לו 81 דולר כפול 360 יום בשנה.

היו"ר מ' שטרית:

	האם אין לזה מגבלה של מספר ימים?

י' קפלן:

	לא.

היו"ר מ' שטרית:

	אין שום מיגבלה. לפי התקנות, אדם יכול לישון בבית-מלון 360 יום בשנה.

י' קפלן:

	וזאת, מעל 100 ק"מ.

מ' אשר:

	זה כפוף לכלל הכללי.

י' קפלן:

	אבל, אז נשאלת השאלה איפה מקום עיסוקו העיקרי, מכיון שאנו גם בודקים את המרחק ממקום העיסוק העיקרי של האדם. אם יש מצב שהוא ישן 360 יום בשנה, אולי מיקום מקום עיסוקו העיקרי השתנה.

ח' ישראל:

	אני חזקיה ישראל מהתאחדות התעשיינים. נושא 81 הדולר איננו ריאלי ואיננו משקף את המציאות ומה שקורה במחירים האלה. אנו מציעים, שהנושא הזה ייבדק ויותאם למציאות.

היו"ר מ' שטרית:

	מהו המצב הקיים היום?

מ' אשר:

	היום, זה ארבעה שקלים בארוחות.

י' קפלן:

	היום, לא קיים כלום, אלא מתווכחים.

היו"ר מ' שטרית:

	היום, אין הכרה בשום דבר.

ח' ישראל:

הסכום של 81 דולר לא משקף את המציאות. אני מציע, שנציבות מס הכנסה תבדוק בבתי-מלון ותעשה איזה שהוא ממוצע שיהיה מוסכם עליה, שישקף את המציאות במשק.

היו"ר מ' שטרית:

	מה, לדעתך, משקף את המציאות? כשאתה אומר שזה לא משקף, תאמר מה כן משקף.

י' קפלן:

	האם אתה יודע שלגבי היתרה מוכר 75%?

ח' ישראל:

	כן. אינני רוצה לזרוק פה סכומים.

היו"ר מ' שטרית:

	חברים, אם רוצים להתקדם, תנו לי לנהל את הדיון. אני מבקש לא להתפרץ באמצע.

חזקיה ישראל, אתה בא בטענה שהסכום הזה נמוך מדי, אך תגיד מה במקום. אומרים לי, שהיום לא מוכר כלום ועל כל דבר מתדיינים. אומרים לך עכשיו: עד 81 דולר מכירים אוטומטית, ומעל 81 דולר מכירים 75% מההוצאות. האם אתה חושב שצריך להכיר ב-100% מההוצאות?

ח' ישראל:

	לא אמרתי זאת. כאשר מס הכנסה קובע 81 דולר, עליו להגיד לחברי הוועדה איך הוא קבע את הסכום הזה. אם זה יישמע סביר, תקבלו זאת.

היו"ר מ' שטרית:

	איך מס הכנסה קבע את הסכום של 81 דולר?

י' קפלן:

	אמרתי, שהלכנו למחיר שאנו מכירים לתושב ישראל שנוסע לחוץ-לארץ.

י' שטראוס:

	לגבי דברי יוני קפלן, אנו אכן ישבנו והגענו לשורת הבנות, אך ברצוני להגיד בנושא כנסים שלא מקובל שזה יהיה מ-2001. זה צריך להיות כתוב היום, כי אחרת אלה תקנות נגד ירושלים שכן אין 100 ק"מ מתל-אביב להר הכרמל ואין 100 ק"מ מתל-אביב לירושלים. נושא הכנסים  צריך להיות כתוב פה בתקנה.

י' קפלן:

	האם לא מקובל עליך שזה יהיה בהוראת הביצוע? האם אינך מאמין?

י' שטראוס:

	אני מאמין, אך יש אזרח שומר חוק שאומר: "לא מעניין אותי שהנציב הירשה לי".

היו"ר מ' שטרית:

	ישראל שטראוס, מה המצב היום לגבי כנסים?

י' שטראוס:

	בפועל, אין שום הגבלה.

היו"ר מ' שטרית:

	כלומר, המצב נשאר בעינו עד שיהיה שינוי.

י' שטראוס:

	לא. לפי התקנות האלה, תהיה הגבלה.

היו"ר מ' שטרית:

	הוא אמר, שלא.

י' שטראוס:

	הוא אמר, שהוא יגיד לעובדיו: "תעצמו עיניים".

י' קפלן:

	לא נכון.

מ' אשר:

	יש בסיס בחוק.

י' קפלן:

	ישראל שטראוס, אגיד מה אמרתי. אנו מתכוונים להביא הצעת חקיקה, תקנה, להשתלמויות וללימודים בכלל ולא רק להשתלמויות וכנסים איך להכיר את ההוצאה. זו הצעה, שנמצאת אצלנו בדיונים. דרך אגב, באותה ועדה גם קיבלנו החלטה על הדברים האלה. אבל, הנושא נמצא בהתדיינות. אמרתי, שאנו מביאים לפה היום החלטות שאנו מעריכים שזו לא תוספת מס.

י' ליצמן:

	מה מפריע לך לכתוב זאת?

י' קפלן:

	אנו נביא, לקראת 2001, הצעת תקנה בעניין הזה. לדעתנו, ניתן לפרש גם במה שאנו אומרים כאן שזה לא כלול בכנסים. את הפרשנות הזו - כאשר נכתוב את הוראות הביצוע שמסדירות את העניין הזה - נכתוב. אם אתם רוצים שזה יהיה כתוב בתוך התקנה ואינכם מאמינים לפרשנות שלנו לזה, אפשר לעשות זאת.

י' ליצמן:

	זה עושה כאב ראש לאנשים, שאינם יודעים ואינם רואים זאת כתוב.

י' קפלן:

	לא. אנו מוציאים הנחיות. חבר-הכנסת ליצמן, האמן לי שכאשר הם קוראים את החוק הם לא יודעים מה כתוב. הם קוראים את דברי ההסבר. בדברי ההסבר, שאנו נכתוב, נכתוב שזה לא כולל כנסים.

י' שטראוס:

	אדוני הנציב ואדוני היושב-ראש, האזרח שומר החוק - לפעמים, זה מאד נחמד בעיניו שהנציב מרשה לו לעבור על החוק.

י' קפלן:

	לא. נסביר לך.

י' שטראוס:

	האינני יודע לקרוא?! הוא כבר ניהל איתי הרבה שיחות. נפגשנו וקיימנו שיחה ארוכה בעניין זה שלשום. לשם מה לנהל כעת שיחות איתו? מקובל עלי כל מה שאתה אומר. צריך שיהיה כתוב בתקנות שההוראה הזו לא מתייחסת לכנסים, וזה הכל. למה זה צריך להיות בדברי ההסבר.

היו"ר מ' שטרית:

	האם יש לכם התנגדות שנכתוב זאת?

מ' אשר:

	זו לא התנגדות עקרונית, אך צריך להבין דבר כלשהו. הבעיה, שישראל שטראוס בא ומעלה היא נושא השתלמויות במרחק של פחות מ-100 ק"מ - הכנסים של תל-אביב-ירושלים.

י' שטראוס:

	גם מעל 100 ק"מ.

מ' אשר:

	לגבי מעל 100 ק"מ, כרגע אין לך בעיה מבחינת המרחק.

י' שטראוס:

	יש מחיר.

מ' אשר:

	נגיע גם לנושא המחיר. לגבי פחות מ-100 ק"מ, נכון שהנטל יותר כבד, אך הוא לא בלתי אפשרי. החוק, במתכונת היום, מאפשר את תביעת ההוצאות וקבלתן.

י' שטראוס:

	היושב-ראש, זהו ויכוח מיותר.

מ' אשר:

	זה לא ויכוח.

י' שטראוס:

	יישב במשרד שומה ויעשה שומות בהתאם. אם אומרים שזה לא חל והנציב מוכן לכתוב זאת בדברי ההסבר שלו, במקום שזה יהיה בדברי ההסבר אפשר להוסיף זאת בתקנה.

היו"ר מ' שטרית:

	יתווסף משפט, שזה לא חל על כנסים.

י' קפלן:

	על כנסים עיסקיים. אם ישראל שטראוס הולך לכנס אופטיקה, אינני רוצה להכיר לו בזה.

י' שטראוס:

	בסדר.

היו"ר מ' שטרית:

	אנו מוסיפים לעניין הזה, שההוראות האלה אינן חלות על כנסים עיסקיים.

ישראל שטראוס:

	יש לי הערה נוספת לגבי לינה ו-81 הדולר.

היו"ר מ' שטרית:

	ישראל שטראוס, תם זמנך. עתה, נשמע את איתן צחור.

א' צחור:

	ישראל שטראוס התחיל אך לא סיים לגבי נושא ירושלים ו-100 ק"מ. למעשה, אנו מפקירים את הבירה. מה הם 100 ק"מ? את מי מנטרלים ה-100 ק"מ? - רק את ירושלים. אם תיקח בחשבון אנשים שנוסעים לירושלים, וזה הרי מוקד עליה לרגל לכולנו, פה אנו מונעים לינה בירושלים ואומרים שזה אסור - זו המשמעות.

היו"ר מ' שטרית:

	למה אסור? אם זה לצורך קיום הכנסה, אין לך בעיה.

י' שטראוס:

	זה פחות מ-100 ק"מ.

היו"ר מ' שטרית:

	זה לא מה שכתוב. ברצוני לפרש את התקנות בשפה עברית פשוטה, ולא בשפת משפטנים. התקנות אומרות כדלקמן: מס הכנסה יכיר במלוא הוצאות לינה עד 81 דולר, ואם זה מעל 81 דולר - ב-75% מההוצאות אם הלינה היא מעל 100 ק"מ. אם זה מתחת ל-100 ק"מ, יש להניח את דעת פקיד השומה שאכן ההוצאה הזו נעשתה לצורך קיום הכנסה. תגיד לי מה לא בסדר בזה.

א' צחור:

	תחילה, אני לא הייתי משתמש במונח "הכרחי לייצור הכנסה", שהרי מה היתר? האם זה לא הכרחי לייצור הכנסה?

היו"ר מ' שטרית:

	אם זה לא לצורך ייצור הכנסה, הוא לא פטור.

א' צחור:

	בעצם השימוש בביטוי "הכרחית לייצור הכנסה", אתה אומר שכל היתר לא הכרחי לייצור הכנסה. אין הגיון בשפה הזו.

	יותר מזה - הוא נתן דוגמא טובה: הייתי בכנסת, והייתי צריך להצביע בעד התקציב. מי צריך להחליט בנושא הזה?

א' שניידר:

	זו לא דוגמא טובה, כי לגבי חבר-כנסת לא ברור איפה מקום עיסוקו העיקרי.

א' צחור:

	השאלה היא מי הוא הקובע. זה אותו מפקח ממס הכנסה שצריך להכריע האם זה היה הכרחי או לא היה הכרחי.

היו"ר מ' שטרית:

	אבל, ידידי איתן צחור, גם לגבי 81 הדולר פקיד השומה צריך לאשר זאת. אם הוא חושב שזה לא נעשה לצורך הכנסה, הוא לא יכיר לך ANYWAY. אתה אומר הפוך. פקיד השומה ממילא צריך להוכיח את חוות דעתו שזה באמת הכרחי ליצירת הכנסה בכל מקרה.

א' צחור:

	אבל, זה סותר את כל התקנות האלה, כי כל התקנות האלה מיועדות בעצם לנסוע באיזה שהוא אוטובוס ללא תחנות.

היו"ר מ' שטרית:

	התקנות נועדו לפשט את ההליך.

א' צחור:

	בדיוק כך. מה שפה נעשה מכריח את האדם בנסיבות מסויימות- - -

י' קפלן:

	רק בנסיבות האלה.

א' צחור:

	כן, אבל על מה אני הולך להתווכח? לכן, אני הייתי מעדיף את הגירסה שאתה הצגת קודם שהיא הרבה יותר חכמה, שבאה ואומרת: בואו ונקבע סכום אבסולוטי.

היו"ר מ' שטרית:

	האם עד אליו לא צריך להוכיח שום דבר?

א' צחור:

	כן.

היו"ר מ' שטרית:

	אם כך, איך אכן לא ינצלו זאת לרעה, כדברי הנציב, שהאחד ילך וישן כל החיים בבית-מלון, 360 יום בשנה, ויגיש הוצאות למס הכנסה?

א' צחור:

	זה מקרה חריג.

היו"ר מ' שטרית:

	אני מוכן, שזה יהיה עד תיקרה של עשרה ימים בשנה.

א' צחור:

	גם טוב. תקבע את התחנה. תפשט את הדברים.

היו"ר מ' שטרית:

	אם אתה רוצה לפשט, אתה אומר: עשרה ימים בשנה זה עדיין גדר סביר. אתה אומר, שאתה נותן מראש עשרה ימים לכולם.

י' קפלן:

	בדיוק. אנו הולכים לעשות עלות תקציבית.

י' שטראוס:

	אדוני היושב-ראש, מה התעריף לחברי-כנסת במלונות בהם הם שוהים?

היו"ר מ' שטרית:

	אנו לא יודעים, כי אנו לא משלמים. הכנסת משלמת ישירות. למיטב ידיעתי, זה 70 דולר ללילה.

א' שניידר:

הגיעו להסכם, והסכום הוא 90 דולר ללילה.

י' שטראוס:

	אלמלא הסידור המיוחד שהיה לכנסת, אפילו חברי-הכנסת שגרים באיזור מנתניה עד אשקלון היו חייבים במס על זה.

י' קפלן:

	לא נכון.

היו"ר מ' שטרית:

	חייבים במס על זה. הכנסת מגלמת את המס.

ל' לבנת:

	היא מגלמת זאת עבורנו, אך זה עניין אחר. זה בעיה של המעביד והעובד.

ס' אלחנני:

	אלה יחסי עובד ומעביד.

היו"ר מ' שטרית:

	אצלי הכנסת נהנית, שכן אני כמעט לא ישן בירושלים.

ל' לבנת:

	אצלי היא נהנית יותר, שכן אני אף פעם לא ישנה כאן.

י' קפלן:

	נכון. מי שגר קרוב לא צריך לישון.

היו"ר מ' שטרית:

	אנו לא גרים קרוב,  אך אנו רוצים לחזור הביתה.

י' קפלן:

גם אני אף פעם לא נשאר.

	אשתמש בסלוגן שכבר השתמשתי אתמול בדיון הוועדה: האוייב של הטוב הוא הטוב מאד. אנו באים לפה ומציעים איזו שהיא נוחות ביורוקרטית. אי אפשר להביא את העניין הזה עד הסוף. באו ואמרו לנו, ונתתי קודם את הדוגמאות, שיצטרכו גם ללון מחוץ לבית במרחק של פחות מ-100 ק"מ. איתן צחור, מה שאתה אמרת לא נכון, מכיון שהכל יוצא מסעיף 17. תמיד זה חייב להיות הכרחי. כל מה שאומר הנושא של מעל 100 ק"מ זה שהוא למעשה מעביר את נטל האחריות להוכחה בעניין הזה.
 
מ' אשר:

	כאן זה הכרחי.

א' צחור:

	לדעתי, זה לא מוסיף דבר.

היו"ר מ' שטרית:

	אני חושב שמיצינו את הנושא הזה עד הסוף.

א' צחור:

	יוני קפלן, אולי אומר משהו כדי לפשט ואולי אפילו לעזור למס הכנסה. אם אתה מודד 100 ק"מ מביתי, מבית ישראל שטראוס, מבית חבר-הכנסת ישראל כץ או מכל בית אחר, בכל פעם זה משהו אחר. הייתי מציע, שתקחו 70 ק"מ ותעשו זאת מעיר לעיר.

י' שטראוס:

	לא. 50 ק"מ מתל-אביב לירושלים.

א' צחור:

	אתה לא תתחיל למדוד כל נישום מביתו הספציפי מרמת-אביב או משכונת התקוה.

היו"ר מ' שטרית:

	מדובר פה על קו אוירי.

י' קפלן:

	זה קו אוירי.

א' שניידר:

	יש רשימת קילומטראז' בתקשי"ר.

א' אבו-ראזק:

	לגבי המרחק, אפשר לכתוב שהמרחק יימדד לפי תקנה 3 לתקנות ניכוי הוצאות מסויימות, כלומר יהיו אותם כללים, ומדובר על גבולות הערים.

א' צחור:

	אם כך, תוריד את ה-100 ק"מ. פה, בתקנה, אתה מציע שזה יהיה ממקום מגורים. אם אתה רוצה להרחיב, תעשה זאת מעיר לעיר ותוריד את ה-100 ק"מ, כי אחרת אתה מגדיל זאת מעל 120 ק"מ.

מ' אשר:

	לא נכון.

היו"ר מ' שטרית:

	למה לך להתווכח על זה? יש מפת מדידה של מרחקים בין הערים, וזה יקבע.

מ' אשר:

	העניין הזה צריך להישאר. אם אתה יושב בקצה השני של העיר, מודדים לך מהקצה השני של העיר.

י' ליצמן:

	האם יש סטטיסטיקה כמה, למשל, יש לינות בירושלים מהסוג הזה?

י' קפלן:

	לא.

י' ליצמן:

	אני מבין, שלא בודקים. אני שואל האם יש סטטיסטיקה בזה.

י' קפלן:

	האם אתה שואל על לינות עיסקיות?

היו"ר מ' שטרית:

	הם לא יכולים לדעת.

י' קפלן:

	מהדו"חות שלנו אנו לא יכולים לדעת.

י' ליצמן:

	למה אני שואל? יכול להיות שמישהו יבוא ויגיד שהוא רוצה לחזק את ירושלים ולהגיד: "כמו שמשאירים את כל נושא של 81 דולר- - -

היו"ר מ' שטרית:

	אם הוא רוצה לחזק אותה, שיגור בה.

י' ליצמן:

	אין מקומות. מכסימום, נבוא לאבו-דיס.

היו"ר מ' שטרית:

	ירושלים הבנויה עוד מעט תגיע לנתניה.

מ' אשר:

	בדרך כל, תל-אביב היא מקום העסקים. האם אתה רוצה להחזיר אותנו לישון בירושלים?

היו"ר מ' שטרית:

	על-פי חוות דעת היועצת המשפטית ניסחנו לגבי כנסים ויתווסף בסוף הסעיף: "הוראות פיסקה זו לא יחולו על הוצאות לינה שהוצאו במסגרת כנס עיסקי שבו השתתף הנישום".

י' שטראוס:

	עיסקי או מקצועי.

היו"ר מ' שטרית:

	זה אותו דבר.

י' שטראוס:

	מדובר על המקצוע של האיש.

היו"ר מ' שטרית:

	השאלה היא איזה מקצוע זה.

ל' לבנת:

	נניח, שזה כנס שרברבים. מה זה משנה?

י' שטראוס:

	אם עובד במס הכנסה ונמצא בכנס של לשכת רואי-חשבון, מה העסק שלו?

י' קפלן:

	זה בסדר.

היו"ר מ' שטרית:

	הוספנו: "עיסקי או מקצועי".

י' קפלן:

	יש לכתוב: "בתחום עיסוקו".

היו"ר מ' שטרית:

	אנו מוסיפים פיסקה לסוף הפיסקה הראשונה לגבי הוצאת לינה: "הוצאות פיסקה זו לא יחולו על הוצאות לינה שהוצאו במסגרת כנס עיסקי או מקצועי במסגרת עיסוקו של הנישום, שבו השתתף הנישום".

א' שניידר:

	יש לי פה בעיה ניסוחית, ואני צריכה סיוע של היועצים המשפטיים. אתם אומרים, ואנו נמצאים עכשיו בתקנות שלפניכם, שבמקום פיסקה (3) בתקנה 2 יבוא: הוצאות לינה וארוחות - כל מה שאנו מדברים עכשיו. אני פותחת את התקנות העיקריות, ולמעשה פיסקה (3) היא הוצאות אש"ל. אתם מחליפים את כל הפיסקה ומורידים את ההגדרות של "מקום", "ישוב", "מחוץ לתחום" וכו'.

מ' אשר:

	נכון.

א' שניידר:

	אנו לא יכולים להשתמש בנוסחא שאתה הצעת.

ת' לומברוזו:

	את העיקרון אתה יכול להכניס לפה.

היו"ר מ' שטרית:

	אנו נסמיך את היועצת המשפטית לנסח זאת כהלכה.

	מי בעד אישור הסעיף לגבי הוצאות לינה? ירים את ידו.

ה צ ב ע ה

הסעיף לגבי הוצאות לינה התקבל.


היו"ר מ' שטרית:

	אנו מאשרים את סעיף הוצאות לינה.

	אנו עוברים להוצאות ארוחות, ומדובר על שבעה שקלים לארוחה.

ל' לבנת:

	כל כך הרבה? זו שחיתות.

י' קפלן:

	אומרים "מטורף" או משהו כזה, לפני שהסברתי.

ל' לבנת:

	דיברתי על המחירים במזנון הכנסת.

י' קפלן:

	היום, למעשה, ארוחות בוקר, צהריים וערב לא מוכרות. בעבר היו מוכרות הוצאות אש"ל, כאשר השקל היה 10,000 לירות, וזה היה לפי הסדר הבא: שקל, ארבעה שקלים ושני שקלים.

ישראל כץ:

	אבל, הן מוכרות. למה הן לא מוכרות?

י' קפלן:

	כמו שאמרו פה, זה מטורף. דה-פקטו, שבעת השקלים האלה לא מצביעים על שום דבר. המחוקק שחק את המחיר באמצעות זה שלא עידכן את המחירים, מכיון שהוא הגיע למסקנה שאוכל הוא הוצאה פרטית ולא הוצאה עיסקית; גם אם אתה נמצא מחוץ לביתך וגם אם היית בביתך, עליך לאכול. לכן, הנושא לא עודכן, ולמעשה המחוקק שחק אותו לאורך השנים. אנו, בתקנה הזו, רוצים להוריד זאת בכלל מסדר-היום ולהשאיר רק את ההכרה בהוצאות ארוחת בוקר שכלולות במחיר הלינה, במידה ולצורך העסק נאלצת לישון מחוץ לבית.

היו"ר מ' שטרית:

	מה קורה עם עובדי מדינה שעושים עבודתם ואוכלים צהריים וערב?

ל' לבנת:

	זה לא רק עובדי מדינה, אלא בכלל. לא נכון להגיד שאדם אוכל בלאו הכי. כשהוא אוכל בבית, זה לא עולה לו כמו שזה עולה לו כשהוא אוכל בחוץ. אדם יוצא לעבודה וחוזר בערב.

י' קפלן:

	אבל, זה נכון בלי שום קשר לזה.

ל' לבנת:

	אינני מדברת על מי שעובד חצי משרה.

י' קפלן:

	לגבי מי שעובד במשרה מלאה גם במשרד, את צודקת. גם ישראל שטראוס, שעובד מדי יום מהשעה 08:00 עד השעה 20:00 בערב במשרדו, צריך לאכול.

י' שטראוס:

	מהשעה 12:00 בצהריים עד השעה 04:00 בבוקר.

י' קפלן:

	הוא צריך לאכול. אני מניח, שאינכם באים להציע לנו כאן עכשיו שבהוצאות האוכל של כל מי שנמצא מחוץ לביתו או בעבודתו אנו נכיר כהוצאה. זה לא סביר, וזו הוצאה פרטית. ההוצאה הזו במהותה היא הוצאה פרטית. את לא היית בתחילת הצגת הדברים, ואמרתי שאנו באים לעשות כאן סדר ביורוקרטי. אין שום הצדקה להמשך סיפור שבעת השקלים. צריך להורידו, נושא שלוש הארוחות, מסדר-היום של המחוקק, והוא לא צריך להיות בספר בחוקים. מה שכן צריך להכניס זה את ארוחות הבוקר כאשר אדם נאלץ ללון מחוץ מביתו שזה כמו מחיר ארוחה, ואת זה אנו הכנסנו.

ל' לבנת:

	הוא רוצה לבטל זאת לחלוטין.

היו"ר מ' שטרית:

	האם היום ההוצאות של עובדי מדינה או עובדים אחרים מחוץ לבית לארוחת צהריים הם יקבלו על חשבון מעביד, כפי שאני מבין?

י' קפלן:

	יש מקבלים על חשבון המעביד. יש שם תנאים מתי זה מוכר, וזה  מוגבל לשבעה שקלים. אם מקבלים יותר, זה חייב במס. עובד מס הכנסה היוצא מחוץ למקום עבודתו במרחק מסויים, וההגדרה גם מאד סבוכה ואם תרצו נציג אותה--

דובר:

	עשרה ק"מ.

י' קפלן:

	--עונה לתנאים ומקבל אש"ל- - -

היו"ר מ' שטרית:

	אבל, אש"ל זה שבעה שקלים.

י' קפלן:

	לא, הוא מקבל יותר, אבל ההפרש חייב במס.

היו"ר מ' שטרית:

	זה נחשב כהכנסה נוספת, עליה הוא משלם מס.

י' קפלן:

	כן.

היו"ר מ' שטרית:

	יש לי עוד כמה שאלות הבהרה. מה קורה עם כל הארוחות העיסקיות שכל אנשי העסקים אוכלים בכל המסעדות?

י' קפלן:

	הן לא מוכרות להם--

א' שניידר:

	--אלא אם זה תושב חוץ.

ישראל שטראוס:

	עם אנשי חו"ל זה מוכר.

היו"ר מ' שטרית:

	וזאת, אלא אם מארחים תושב חוץ.

י' קפלן:

	תיכף נגיע לזה.

היו"ר מ' שטרית:

	האם אתה רוצה להגיד שכל הארוחות העיסקיות לא מוכרות?

א' אבו-ראזק:

	לפי החוק, הן לא מוכרות.

היו"ר מ' שטרית:

	איך הן מוכרות בכל זאת? ישראל שטראוס, תסביר איך אתם בכל זאת מכירים בהוצאות.

י' שטראוס:

	לא מכירים. היושב-ראש שטרית, מה עם ביטוח הדירה שלך? האם אינך מבטח את דירתך?! זה לא מוכר. היושב-ראש שטרית, אתה צודק מבחינת פקידות בכירה, כי למעביד שלהם זה לא מוכר. אבל, המנהל אדיש לזה.

י' קפלן:

	ישראל שטראוס, אולי נדלג על נושא הוצאות ארוחות - היושב-ראש שטרית שאל שאלה לעניין - ואגיע לסעיף 3 המדבר על הוצאות כיבוד.

ח' ישראל:

	יש בעיה עם ארוחות.

א' שניידר:

	הערה טכנית לעניין הארוחות: בנוסח שבפני הוועדה נשמט סעיף בעניין הארוחות.

מ' אשר:

	לא נשמט, אלא הוחלף.

א' שניידר:

	הוא לא מופיע.

מ' אשר:

	ארוחות - לא.  מעכשיו, ארוחות זה רק ארוחת בוקר ולינה.

א' שניידר:

	אבל, הוא לא מופיע בטקסט.

ח' כץ:

	אם הוא לא לן, האם הוא לא זכאי לארוחת בוקר?

ל' לבנת:

	זה מוצדק. אם הוא לא הולך ללון, למה שיקבל? זה עניין של ארוחות בכלל.

מ' אשר:

	זה בסדר.

ס' אלחנני:

	מחיר ארוחת הבוקר כלול במחיר הלינה, ומכירים לו בהוצאות לינה.

א' שניידר:

	מבחינה משפטית, זה לא כתוב.

ישראל כץ:

	האם אש"ל פטור זה שבעה שקלים ליום ולא יותר?

היו"ר מ' שטרית:

	היום, רוצים לבטל זאת לגמרי. הוא מציע היום לבטל את שבעת השקלים של הוצאות אש"ל, ולהכיר בהוצאות לינה וארוחת בוקר.

י' שטראוס:

	זה לא שבעה שקלים אלא חמישה שקלים. זה שבעה שקלים עם קבלות, וחמישה שקלים בלי קבלות.

י' קפלן:

	חשוב לי לחזור על דברי הפתיחה שלי, כיון שנוספו חברי-כנסת חדשים לישיבה, ולומר מה עומד פה ברוח כל ההצעות. אני חושב, שזה מאד חשוב וזה יחסוך לנו הרבה מאד זמן. בכל ההצעות, שאנו מביאים לכאן - ניכוי הוצאות מסויימות - לא מדובר על תוספת גביית מסים או על הפחתת גביית מסים. זה סוג של תקנות שקיימות היום בפקודת מס הכנסה, ואנו באים לפה ורוצים לעשות סדר ביורוקרטי כדי למנוע עימותים בין נישומים ומייצגים לעובדים שלנו. זו המטרה שעומדת מאחורי העניין הזה. יש היום בחוק תקנה גדולה מאד שעוסקת בתחום הוצאות רכב. סוג ההוצאות כאן הוא מה שנקרא: הוצאות מעורבות, שאלה הוצאות שחלקן הן הוצאות פרטיות וחלקן הוצאות עיסקיות, ואף פעם אינך יודע איפה הגבול. אנו רוצים, שגם הנישומים, גם המייצגים וגם העובדים שלנו - כולם יגעו בדברים העיקריים ולא יגעו, תסלחו לי, ב'פיצ'פקעס'.

ל' לבנת:

עד כאן זה בסדר.

י' קפלן:

	עשינו זאת בהוצאות רכב, שהן ההוצאה הכי כבדה, והמחוקק חי עם זה בשלום בצורה נהדרת. באים ואומרים: מי שיש לו הוצאות רכב עיסקות, עד 9,900 ק"מ הכל לא מוכר, ומעבר לזה הכל מוכר ואם יש לך פחות  - 25% מוכר.

היו"ר מ' שטרית:

	זה נראה הגיוני.

י' קפלן:

	זה מאד הגיוני, ואנו חיים עם זה בנוחות והציבור חי עם זה בנוחות, למרות שזו הוצאה שמבחינת המהות שלה יותר גדולה פי כמה מהוצאות אלה.

ישראל כץ:

	לגבי רכב, אתה התאמת את החוק למציאות - לאומדן של 9,000 ק"מ ומעל 9,000 ק"מ. אינני רוצה לנקוב במספר, אך הרבה מאד אנשים ואולי מאות אלפים עובדים ונוסעים למקומות מרוחקים וצריכים לאכול. הסכום של שבעת השקלים היה מגוחך. הם לא לנים שם, ולכן נושא ארוחת הבוקר אחרי לינה איננו רלוונטי.

היו"ר מ' שטרית:

	הוא אומר, שהיום המצב כזה: כאשר עובד יוצא מחוץ למקום עבודתו ליום שלם, הוא מקבל אש"ל. עד שבעה שקלים זה מוכר אוטומטית, ומעל שבעה שקלים הוא מקבל את ההחזר אלא שזה נחשב לו כהכנסה.

ח' כץ:

	הוא  מקבל לצרכי מס.

ישראל כץ:

	אם אתה עובד במפעל ביבנה ונוסע לנשר ואכלת ב-30 שקל במסעדה זה עלה לך--

היו"ר מ' שטרית:

	זה לפי דרגת המס שלי.

ישראל כץ:

	--אתה תשלם 15 ש"ח כמס--

היו"ר מ' שטרית:

	--אלא אם זה מגולם. למשל: לך, כחבר-כנסת, מגלמים את האש"ל.

ישראל כץ:

	אינני דואג רק לחברי-כנסת. יש את מה שעשיתם בנושא רכב, ודוקא בנושא זה של שיקוף אמת ומציאות אמיתית אנשים מוציאים מכיסם כדי לאכול, ומה שקורה הוא שמקום העבודה לא מכיר להם כל כך מהר בזה כי זה מחוייב במס. אם אתה משלם עליו, אתה משלם עוד כפל מס. האם להוריד לו את ה-150 ש"ח לחודש שפטורים ממס?
	
י' קפלן:

	לא. אנו לא יכולים, בשום פנים ואופן, להכיר בנושא הוצאות ארוחות, הוצאות אוכל, כהוצאה מוכרת. זו מציאות, שאנו ניכנס פה לסבך כזה ואנו יודעים רק איך מתחילים. ה-ABUSE שיתחיל סביב העניין הזה - נדע בדיוק איפה הוא מתחיל, ואף פעם לא נדע איפה הוא נגמר. הנקודה היא, שאוכל הוא צורך פרטי קודם כל של אדם בלי שום קשר אם הוא עובד באותו יום או לא. זו ההחלטה. גם היום יש את כל הרשתות האלה של המסעדות בכל רחבי הארץ, שאתה יכול לאכול. אם אתה באמת אדם שאוכל אוכל זול בבית - אם זו הדוגמא, מה שחברת-הכנסת לבנת אמרה - שכאשר האדם בחוץ זה עולה לו יותר, זה לא נכון עובדתית.

ל' לבנת:

	זה יותר זול.

י' קפלן:

	זה לא נכון. אתה מסתכל מנקודת ראות אולי של המסעדות שאולי אתה יושב בהן.

ל' לבנת:

	לא.

י' קפלן:

	אני אומר, שהיום בכל רשתות המזון, שפרושות ברחבי הארץ, ניתן למצוא ארוחות פחות או יותר במחיר של ארוחה בבית עם עלות הזמן, ועל הכל אתה צריך לחשוב.

ל' לבנת:

	זה לא נכון.

ח' ישראל:

	במשך השנים לא המחוקק אלא מס הכנסה שחק זאת.

י' קפלן:

	מה זה "שחק"? מי מעדכן?

ח' ישראל:

	הוא שחק במשך כל השנים את התקנה הזו והשאירה פחות או יותר ברמה, אחרי השחיקה, בה הגענו לשבעה שקלים. כאשר כל הסכומים עודכנו לפי המדד כפי שהיה מעודכן, הדבר הספציפי הזה של הארוחות נשחק והגיע לרמה שהוא בה היום, וניתן לבדוק זאת.

היו"ר מ' שטרית:

	בתעשיה היום במפעל מכינים ארוחת צהריים לעובדים.

ח' ישראל:

	גם בנושא הזה בוטל הפטור בזמנו.

היו"ר מ' שטרית:

	כלומר, למעביד זה נחשב כהוצאה.

י' שטראוס:

	לעובד זו הכנסה.

י' קפלן:

	מגלמים זאת.

י' שטראוס:

	זו משכורת.

ח' כץ:

	זה לא מוכר.

נ' לנגנטל:

	יש ביטוח לאומי על הגילום.

ח' ישראל:

	בזמנו היה פטור על ארוחות על-פי אישור פקיד השומה הרלוונטי, וב-1995 גם על העסק הזה משלמים מס ביטוח לאומי.

	אנו חושבים, שבמקום לבטל זאת יש לעדכן את הסכומים ולעשות זאת למשהו סביר לפי מסעדות עממיות של מזון מהיר, ולא שבעה שקלים. אם אתה רוצה היום לאכול ארוחת צהריים במסעדה זולה ועממית ובמקומות כאלה ואחרים, אתה יכול להגיע לסדרי גודל של 20 שקל. אחרי ששחקו זאת, להשאיר ולבוא ולהגיד: "ממילא הסכום מוגזם ולעג לרש. בוא ונבטל זאת" - אני חושב, שזה צריך להיות בדיוק הפוך: לחזור למקורות ולעדכן אותו לפי מסעדות עממיות וכדו'. אינני חושב, שצריך ללכת למסעדות פאר ויוקרה, אבל יש ללכת למסעדות עממיות או מסעדות מזון מהיר.

היו"ר מ' שטרית:

	הנקודה ברורה. עתה, נשמע את חברי-הכנסת נחום לנגנטל ולימור לבנת.

נ' לנגנטל:

	קודם התפרצתי, ועכשיו אחזור על דבריי כדי שהם יהיו מסודר. כמו שאתם עשיתם את ההשוואות בדברים ריאליים, לינה, תעשו בארוחות ואל תברחו מזה. אף אחד לא צריך להרויח מזה שאדם עוזב את מקום מגוריו או לחלופין אדם אוכל במפעל ונותנים לו את האוכל.

י' קפלן:

	אבל, זה לא מוכר, וזה חייב במס.

ל' לבנת:

	בסדר, אך, בדרך כלל, זה מסובסד עמוקות.

נ' לנגנטל:

	האם אדוני היושב-ראש מוכן להגן עלי?

היו"ר מ' שטרית:

	אני מבקש לא להפריע לחבר-הכנסת לנגנטל.
	
נ' לנגנטל:

	אם הוא עוזב את מקום המפעל שלו ונוסע למקום אחר לעבוד באותו יום, הוא הולך להיות נענש. כלומר, הוא או המעביד צריכים להיות נענשים. מדוע? חזקיה ישראל, אינני יודע איפה אתה אוכל ב-20 שקל, ואני מניח שתיתן לנו גם את הכתובות. אם זה 50 שקל, זה יעלה לו 30 שקל. אז, הוא צריך לספוג את ה-30 שקל, וזה מה שאתם אומרים. אלא מה? אתם אומרים עכשיו, שהמעביד ישלם לו. אז, המעביד יגלם לו. כשיש גילומים, יש ביטוח לאומי ויש הוצאות.

היו"ר מ' שטרית:

	הוא אומר, שהוא צריך לאכול ממילא, ולכן הוא צריך לכסות לעצמו את הארוחה.

נ' לנגנטל:

	אני אומר לך, שהוא גם צריך לישון. בביתי אחרי כמה ימים אשתי מחליפה את הסדינים והיא מכבסת את זה וגם זה עולה כסף. אז מה? האם אנו עושים חישוב גם כמה עולה לינה בבית, כשאני מדליק את האור ורואה טלויזיה?

י' קפלן:

	עם כל הכבוד, זו לא דוגמא.

נ' לנגנטל:

	זו כן דוגמא.

ח' כץ:

	גם בחו"ל הוא צריך לאכול.

נ' לנגנטל:

	במקומות מסודרים מאד, בהם יש ועדי עובדים וכל הדברים האלה, באיזה שהוא מקום אגיד: "הם יסתדרו".

א' אבו-ראזק:

	ישלמו מס. מה זאת אומרת "יסתדרו"?

נ' לנגנטל:

	יסתדרו עם ועדי העובדים. כל מאות האלפים, שחבר-הכנסת ישראל כץ מדבר עליהם - אני אומר לך שאין להם כלום ואין להם שום ועדי עובדים. בשם המעמד הבינוני אני בא אליכם.

ל' לבנת:

	ברצוני להעיר הערה ולשאול שאלה או להיפך. האם אתה יודע להגיד לוועדה כמה עובדים במשק היום מקבלים שבעה שקלים ביום בהסכמי העבודה שלהם, כדי לתת לנו איזה שהוא מושג? באלו דרגות שכר פחות או יותר מדובר?

י' קפלן:

	לא.

ל' לבנת:

	אם אינך יודע להגיד, אני כבר אומרת לך שאתנגד לשינוי. למעשה, יש פה שלוש אפשרויות. אפשרות אחת היא לעשות שאתם מבקשים, ואני אתנגד לזה. אפשרות שניה היא להגדיל לאיזה שהם מונחים ריאליים--

י' קפלן:

	--שלזה אנו מתנגדים.

ל' לבנת:

	האפשרות השלישית היא פשוט לא לשנות את זה.

י' קפלן:

	בסדר.

ל' לבנת:

	ההרעה, שתהיה לגבי שבעה שקלים כפול 25 או 30 ימי עבודה, שזה בסביבות 150-200 שקל לחודש לעובדים שמקבלים זאת, זו הרעה אדירה בתנאי העבודה שלהם, מפני שזהו סכום כסף שהם מקבלים אותו ממילא. אתם מציעים כאן לקחת להם את ההטבה הזאת, ונעזוב לרגע את השאלה האם זה בסדר או לא בסדר, האם שבעה שקלים הם סכום ריאלי או לא והאם הם אוכלים בלאו הכי בבית או לא. עד היום הם קיבלו, ואתם רוצים שעכשיו ועדת הכספים תאשר שיקחו להם זאת. העקרון, על-פיו עובד צריך לקבל סכום מסויים בגין ארוחותיו מחוץ לבית ביום, כבר נקבע, ועובדה שהוא ישנו כאן בספר החוקים.

י' קפלן:

	אבל, יש פה תנאים, וזה לא בכל מקרה.

ל' לבנת:

	זה בתנאים שזה קבוע בהם.

י' קפלן:

	אז, אלה מעט מאד אנשים.

היו"ר מ' שטרית:

	כמה?

י' קפלן:

	אני לא יכול לומר מספר.

ל' לבנת:

	לכן, שאלתי, וגם שאלתי באלו דרגות שכר פחות או יותר. העקרון נקבע. השאלה היא האם הסכום הזה, שנשחק במהלך השנים, ריאלי או לא. אני מציעה להופכו לריאלי.

היו"ר מ' שטרית:

	ממתי קיים הסכום של שבעה שקלים?

ח' כץ:

	משנת 1985.

ל' לבנת:

	אם כך, תעשו את העדכון.

היו"ר מ' שטרית:

	מה עדכון הסכום משנת 1985 עד היום?

ח' כץ:

	ארוחת בוקר היא 12 שקל, ארוחת צהריים היא 50 שקל וארוחת ערב היא 25 שקל.

ל' לבנת:

	אני חושבת, שלא זו היתה השאלה. האם אתה יכול לומר בהתאמה לשבעה השקלים כמה זה היה בשנת 1985?

ח' כץ:

	זה היה שבעה שקלים ב-1985. עם הצמדה אנו מדברים על 87 שקל. זו היתה חובה, בתקנה המקורית, להצמיד זאת מדי שנה.

היו"ר מ' שטרית:

	אם כך, למה שתקתם?

ח' כץ:

	נאמר בתקנה: "הוצאות... בשל ארוחת בוקר, ארוחת צהריים וארוחת ערב בנסיבות המצדיקות את... הניכוי לרבות מהות העיסוק וזמני השירות, והכל בסכומים שלא יעלו על הסכומים שיקבע שר האוצר מעת לעת בהתחשב בשיעור עליית מדד המחירים לצרכן...".

א' אבו-ראזק:

	אנו שוכחים את תקופת התוהו ובוהו. עד 1974 לא היתה רפורמת בן-שחר, ולקחנו תלוש של כל עובד והרכב התלוש היה כזה במונחים של היום: רכב, אש"ל וכיבודים - 18 אלף שקל לא חייב מס, ומשכורת של 2,000 שקל. באה ועדת בן-שחר ואמרה: "בואו ונעזוב את המשחקים האלה, והכל חייב במס". אחרי שוועדת בן-שחר אמרה שהכל חייב במס ובית-המשפט העליון גם במס ערך מוסף עם התעשיה האוירית ועם "אתא" אמר שארוחה שמקבל עובד היא טובת הנאה בידו והוא חייב על זה במס, בא מס הכנסה ואמר: "אתם יודעים מה? אותם עובדים שנוסעים רחוק - אנו מוכנים להכיר להם באיזה שהוא סכום". עכשיו, אתם באים ורוצים לחזור ללפני 1984.

ל' לבנת:

	לא. עם כל הכבוד, אל תעוות את מה שאנו אומרים. זה  בפירוש לא מה שאנו אומרים. אוסקר אבו-ראזק, אינך מקשיב לנו.

היו"ר מ' שטרית:

	חברים אומרים, שזה בסדר שיגבו על זה מס ואין ויכוח על זה. הם רק אומרים: תעדכן את הסכום.

א' אבו-ראזק:

	לא. הסכום המעודכן לא חייב במס. רוצים עכשיו לעדכן זאת ב-87 שקל.

היו"ר מ' שטרית:

	אתה אומר: אם זה 87 שקל לא מעודכן במס, אתה עוד פעם חוזר למנגנון.

א' אבו-ראזק:

	כן.

ל' לבנת:

	לא. שבעת השקלים שהיו נכונים ותקפים בשנת 1985 היו אחרי ועדת בן-שחר ואחרי ישום מסקנות ועדת בן-שחר - נכון?

א' אבו-ראזק:

	כן.

ל' לבנת:

	אם כך, כל סיפור ועדת בן-שחר לא רלוונטי לענייננו, ואנו לא רוצים להחזיר לבן-שחר.

א' אבו-ראזק:

	אבל, זו היתה הפריצה של ועדת בן-שחר. ועדת בן-שחר אמרה, שהכל חייב. ברצוני להבהיר את משמעות הדבר הזה. נניח, שהיום שנעדכן זאת ל-87 שקל. העובדים שנמצאים במס שולי נמוך לא ישלמו מס. מי יהנה מזה? העובדים שנמצאים במס שולי גבוה.

ל' לבנת:

	לכן, שאלתי מי אלה, כמה עובדים ובאלו דרגות.

היו"ר מ' שטרית:

	מבחינה טכנית, מה שהוא אומר נכון.

נ' לנגנטל:

	מה זה משנה? מי שאוכל - מגיע לו.

א' אבו-ראזק:

	אתה אוכל, כי אתה רעב ולא כדי לעבוד.

ל' לבנת:

	היושב-ראש, האם אתה מקיים הצבעות? אני מוכרחה ללכת, שכן זהו יום האשה הבינלאומי. אל תסכימו לזה.

היו"ר מ' שטרית:

	אנו עדיין דנים.

נ' לנגנטל:

	יש דיון של הוועדה לקידום מעמד האשה, ואנו צריכים ללכת בשעה 11:00.

י' קפלן:

	חברת-הכנסת לבנת, אל תהיי עם דעה מוקדמת לפני ששמעת אותי.

ס' אלחנני:

	חברת-הכנסת לימור לבנת, אוסקר אבו-ראזק לא תיאר מספיק את חומרת העניין. הבעיה היא אצל המעבידים, שלא ישתמשו בזה ככלי לתת לאנשים שכר שאינו פנסיוני. לזה זה משמש. אתה הופך הכל להוצאות, ואדם רואה זאת בתלוש. יגידו לו: "תביא לי קבלות, ותביא לי זה וכו'". זה לא "תביא לי קבלות". היום, מייצרים קבלות.

א' אבו-ראזק:

	זה כמו אצל הגששים.

ח' כץ:

	גם היום אש"ל איננו פנסיוני.

היו"ר מ' שטרית:

	היום חמישה שקלים זה בלי קבלות, ומעל חמישה שקלים זה עם קבלות.

ס' אלחנני:

	אינני יכולה לעבוד בלי משקפיים. לפני אוכל אניצריכה משקפיים. האם מישהו מכיר בזה? זו הוצאה פרטית.

היו"ר מ' שטרית:

	גם בלי בגדים אינך יכולה לעבוד.

ס' אלחנני:

	גם בלי ארוחת הבוקר אינני יכולה לעבוד.

י' קפלן:

	נכון. זה הולך להיות פה בהמשך.

ס' אלחנני:

	כל ההוצאה הפרטית שיש לי להגיע למקום העבודה איננה מוכרת.

היו"ר מ' שטרית:

	הנקודה ברורה. חברת-הכנסת לבנת, שימעי את הנציב לפני שתלכי.

ל' לבנת:

	אשמע את הנציב. ברצוני לבקש, שיביאו לישיבה הבאה נתונים כמה עובדים נהנים מזה היום ובאלו דרגות שכר.

ס' אלחנני:

	אענה לך על זה עכשיו. גם העשירון העליון, שאנו חושבים שהוא מי-יודע-מה, כבר לא שווה שום דבר כי זה מתחיל ב-20 וכמה אלף שקל ואף פחות מזה. אלה שמגיעים במס הכנסה שולי של 50% זה בסכום של 17 או 18 אלף ש"ח, וזה כבר החצי העליון של העשירון התשיעי. האם את שואלת אותי כמה אנשים יש? - 200 אלף.

ל' לבנת:

	אני שואלת כמה אנשים במשק היום ישנם שבפועל נהנים משבעת השקלים ליום ובאלו דרגות שכר. אני רוצה לדעת האם ביטול שבעת השקלים עושה משהו?

י' קפלן:

	זה לא עושה שום דבר.

ע' עטיה:

	זה לא עושה שום דבר.

י' שטראוס:

	זה לא עושה שום דבר.

היו"ר מ' שטרית:

	ישראל שטראוס, אתה איש מקצוע.

י' שטראוס:

	אני אין לי את הסטטיסטיקה.

ישראל כץ:

	יש לי הצעה: בוא ונעשה זאת עד תיקרת שכר מסויימת.

י' שטראוס:

	אני, במקום הנציב, הייתי מושך חזרה את התקנה ושישארו חמשת השקלים.

ל' לבנת:

	אני רמזתי לזה.

י' שטראוס:

	זה כסף קטן.

י' קפלן:

	ישראל שטראוס, מה זה "כסף קטן"? האם אתה מספר לי שזה כסף קטן?! אני אומר, שזה כסף קטן. אם אתם רוצים שבחוק שלכם, אתם המחוקקים, ישארו כאלה שטויות בחוק, תשאירו זאת.

ישראל כץ:

	צריך לעדכן זאת.

י' שטראוס:

	האם אתה רוצה להיות צודק או חכם? אם אתה רוצה להיות חכם, קח זאת בחזרה.

י' קפלן:

	מה שאתה אומר עכשיו בהחלט עבר לי בראש במהלך השיחה האחרונה פה.

ישראל כץ:

	דרך אגב, שר האוצר מוסמך להעלות זאת.

י' קפלן:

	חבר-הכנסת ישראל כץ, הדיון פה הלך למקום אחר, ובכלל אפשר לעשות דיון ערכי בנושא הוצאות פרטיות, הוצאות אוכל, וניתנו פה הרבה מאד דוגמאות אחרות לגבי משקפיים וביגוד. שום דבר בעניין הזה לא מוכר. מה כל הרעיון של ועדת בן-בסט, אם אתם בכלל רוצים ללכת לצד הערכי? אנו רוצים, בסך-הכל, להוריד את שיעורי המס ולהרחיב את הבסיס. אם אנו נתחיל להפוך כל מיני הוצאות פרטיות להוצאות מוכרות- - -

ל' לבנת:

	כאשר תבוא עם רפורמה על הורדת שיעורי המס, נדבר אחרת.

י' קפלן:

	כיון שדיברתם פה הרבה מאד אידיאולוגיה, אני עונה לרגע באידיאולוגיה.

ל' לבנת:

	אבל, יוני קפלן, זה לא נכון. כאשר תבוא עם תכנית לרפורמה להורדת שיעורי המס, יש מערכת כוללת ואז רואים מה קורה כאשר מורידים את שיעורי המס ואז מבטלים כל מיני הטבות כאלה ואחרות שהן סרח עודף למשהו שהיה. אתה בא עכשיו עם משהו נקודתי, ואינך בא עם רפורמה. זו לא הורדת שיעורי המס. לכן, אל תמכור את ה'לוקש' הזה.

י' קפלן:

	אבל, אתם הפכתם את הדיון הזה לדיון אידיאולוגי.

ישראל כץ:

	זה מעשי. אני לא מזלזל ב-150 שקל שאדם מקבל.

י' קפלן:

	חברת-הכנסת לבנת, לגבי שאלתך כמה נהנים, צריך לבוא ולומר היום שמי שנהנה מהוצאות האש"ל האלה הם רק אלה שלא בתוך מקום העיסוק שלהם - שהם יוצאים ממקום העיסוק שלהם. לכן, זה בהגדרה, ורבים מהם בכלל לא נמצאים בזה.

ישראל כץ:

	אין להם ארוחות עיסקיות.

מ' אשר:

	מעל עשרה ק"מ.

י' קפלן:

	חברת-הכנסת לבנת, אין לי את הנתונים הספציפיים, אך אני אומר לך מראש שזה מתייחס לאוכלוסיה קטנה מאד.

	חלק מכם, בדברים שאמרתם, יוצאים מדבר טעות. נדמה לי, שזה היה ב-1990 או ב-1991 כאשר הגיעו לארוחות למפעלים. בעבר, לפועלים היה פטור על ארוחות שנותנים במפעלים. בא המחוקק באותה גישה שאנו באים פה ואומרים שההוצאה הזו היא קודם כל הוצאה פרטית.

ישראל כץ:

	היום, הם מקבלים תלושים.

היו"ר מ' שטרית:

	תן לו לסיים את דבריו.

י' קפלן:

	בא המחוקק ולגבי הארוחות במפעלים של העובדים ביטל את זה - את הפטור הזה. סביב אותה גישה צריך לעשות גם את העניין הזה. ודאי שלא צריך להתחיל עכשיו לחשוב האם שבעת השקלים האלה צריכים להיות 70 שקל.

ל' לבנת:

	אם כך, תשאיר זאת.

י' קפלן:

	בסדר. אם זה כך - נעזוב, ולא תהיה ברירה.

ל' לבנת:

	תבוא עם רפורמה במס.

י' קפלן:

	רציתי ללכת ולקשור את ההוראה הזו - כדי שתראו את מה שאמרתי קודם שבכלל מטרת הנושא היא סדר ביורוקרטי - לסעיף 3 המדבר על הוצאות כיבוד. תראו מה קיים היום בחוק, והדברים קשורים ולא בלתי קשורים. תראו מה קיים היום בחוק, ואחרי זה תצביעו על שני הדברים ביחד. מה שאני אומר עכשיו הולך לעלות כסף, אך זה עושה סדר ביורוקרטי. היום, אומרים בחוק שאם הוצאות הכיבוד נעשו במקום העיסוק של הנישום לא יתירו יותר מאשר 14 שקל למכובד, כלומר לאדם שבא ומקבל את הכיבוד. לכאורה, במצב הקיים יש שלושה תנאים שצריכים להתקיים: א - במקום העיסוק, ב - למכובד, כלומר יש לבדוק תיקרה למכובד ו-ג - כל הוצאות הכיבוד שנעשות במקום העסק האחרות לא מותרות בניכוי. יושבים שוב ובודקים בכל ישיבה כמה אנשים הגיעו.

היו"ר מ' שטרית:

	איך הם יכולים לבדוק?

י' קפלן:

	כאשר מגיעים לפעמים לבדיקה ולביקורת ואתה רואה עסק גדול ועסק מסובך, מגיעים לדברים האלה. במפעלים גדולים ההוצאות האלה יכולות להיות בסכום אבסולוטי- - -

א' שניידר:

	המפקחים מאד אוהבים את הקטעים האלה.

היו"ר מ' שטרית:

	מה מוצע בהצעה החדשה? האם מוצע 80% בלי תיקרה?

י' קפלן:

	ההצעה החדשה באה ואומרת: 80% מהוצאות הכיבוד--

מ' אשר:

	אבל, רק מזה.

י' קפלן:

	--כאשר אתה מגדיר מה זה כיבוד. אנו מגדירים פה, בתקנה, מה זה כיבוד.

א' צחור:

	ההגדרה החדשה מצמצמת את הבסיס.

י' קפלן:

	בתקנה 2(2) כתוב: "80% מההוצאות שהוצאו לכיבוד קל במקום העיסוק של הנישום;...".

היו"ר מ' שטרית:

	בתקנה 2(2) כתוב: "80% מההוצאות שהוצאו לכיבוד קל במקום העיסוק של הנישום; לעניין זה, 'כיבוד קל' - שתיה קרה או חמה, עוגיות וכיוצא באלה"; אלה לא סטייקים.

י' קפלן:

	עד היום, זה היה 14 שקל לאדם, ולא היתה הגדרה.

ישראל כץ:

	מה הוכר עד היום?

היו"ר מ' שטרית:

	14 שקל לאדם. הכינו סטייקים ב-14 שקל לאדם.

י' קפלן:

	לא שאלו מה.

נ' לנגנטל:

	אינני מבין זאת: שבעה שקלים הם הסכום לאוכל ליום, וו-14 שקל זה רק לכיבוד.

י' קפלן:

	מה שהיו עושים הוא, שהיו רושמים ישיבות שנוכחים בהם 30 איש, והיו נוכחים פחות.

י' שטראוס:

	לגבי התקנה עם האש"ל, אסור לי להגיד מלה עליה כי יצלבו אותי. לא חברי-הכנסת, אלא אלה שמחוץ לכנסת יצלבו אותי, כי זה כמו המלמד בעיירה שאמר שאם הוא היה יותר רוטשילד הוא היה יותר עשיר כי בנוסף לזה שהיה לו את כל מה שיש לרוטשילד הוא גם היה נותן שיעורים פרטיים והיה מרויח מהכנת תלמידים לבר-המצוה. לכן, הוא יהיה יותר עשיר.

ישראל כץ:

	מה זה אומר?

י' שטראוס:

	עזוב כרגע את העניין של איך נולד האש"ל ומה משמעותו. מישהו חכם או לא חכם בשנת 1985 הקפיא זאת, וזה עבר בשקט גמור. דרך אגב, העדכון האחרון הוא ל-1984 במחירי 1984, אך זה עומד בתוקף מ-1985. הסתדרות עובדי המדינה שתקה. לשכת התיאום של הארגונים הכלכליים שתקה. ההסתדרות הכללית של העובדים שתקה. ארגוני המעבידים שתקו. ארגוני העובדים שתקו. היה גורם אחד שמזמן לזמן עורר עניינים בעניין הזה - איגוד לשכות המסחר - שכל פעם היה מצטט את התקנות, פונה לשר האוצר ומבקש לעדכן זאת. הגענו למצב שהוא טוב או רע, וזה לא חשוב לענייננו. כדי להנות מארוחת בוקר בשקל עליך לצאת מהבית לפני השעה 07:00 בבוקר למקום שיש מרחק של יותר מעשרה ק"מ מגבול שטח השיפוט של הישוב בו אתה גר ומגבול שטח השיפוט של מקום עבודתך למקום אליו נסעת. כלומר, יש לך שני מבחני עשרה ק"מ בין גבולות שיפוט בשביל שקל לארוחת בוקר לפני השעה 07:00 בבוקר. מי שמבקש היום את השקל הזה וממלא את הטפסים האלה - אדם בר-דעת שנמצא על סף המס בחמשת העשירונים העליונים, כי חמשת העשירונים התחתונים לא מגיעים לסף המס, לא תובע זאת כלל. למלא את הטופס ולהגיד מאיפה הוא יצא, לאן הוא יצא שזה למעלה מעשרה ק"מ, באיזו שעה הוא יצא ולאיזו מטרה, כי בטופס יש גם להגיד לאיזו מטרה - זה בשביל ארוחת ערב בשקל אחד כנ"ל עם קבלה ובלי קבלה, ורק לגבי ארוחת צהריים זה  שלושה שקלים בלי קבלה וחמישה שקלים עם קבלה. לפי שלושה שקלים ביום כאשר עשרים יום בחודש האיש נוסע בנסיעה בינעירונית, מדובר ב-60 שקל בחודש.

א' אבו-ראזק:

	לא. יש 60%.

י' שטראוס:

	אם, נניח, מדובר ב-11 חודש בשנה, שכן הוא גם בחופשה ובמילואים והוא חולה וכו', הרי שזה 660 ש"ח ובמס שולי כולל ביטוח לאומי של 60%. כך הוא מגיע ל-400 ש"ח בשנה. אדם בר-דעת לא מתעסק במילוי כל הטפסים האלה בשביל 400 ש"ח. 

לכן, לשם הפרקטיקה, אומר יוני קפלן: אם נשאר פה ושם בשוליים מי שעושה זאת, בוא ונפסיק עם זה. לדעתי, שישאיר זאת כתוב. יש הרבה סעיפים, שבפועל לא קורה איתם כלום.

היו"ר מ' שטרית:

	רבותי, המצב שאנו נתונים בו הוא כדלקמן: מחד, אני מניח שהנציבות לא תסכים לשנות את התעריף של שבעת השקלים.

י' קפלן:

	זה ייצור ABUSE בלתי רגיל. אתה מגדיר זאת יותר מנכוןן.

היו"ר מ' שטרית:

	יוני קפלן, אני מניח שהנציבות לא תסכים לשנות את תעריף שבעת השקלים. יש לפנינו שתי ברירות: ברירה אחת היא להסכים לתקנה שהנציבות מביאה שאומרת: "אנו מבטלים לחלוטין את ההסדר של שבעת השקלים, שממילא לא מבוצע ברוב המקרים, ובמקומו מתקנים תקנה בה הוצאות הלינה בלבד ואדם שישן מחוץ למקום הלינה וארוחת הבוקר יוכרו כן כהוצאה".

א' וילן:

	האם היום הן לא מוכרות?

היו"ר מ' שטרית:

	לא.

א' אבו-ראזק:

	היום, מתווכחים.

י' קפלן:

	היום, כאשר אדם ישן, יכול לבוא מפקח מס הכנסה ולנטרל לו את מחיר ארוחת הבוקר במחיר הלינה.

א' צחור:

	זה לא קורה.

היו"ר מ' שטרית:

	הם יכירו בלינה בלי ביורוקרטיה מסויימת, כך שמי שישן בחו"ל לא יצטרך להתווכח על ארוחת הבוקר בבוקר, שזה יהיה יותר מאשר שבעת השקלים האלה בכל מקרה.

י' קפלן:

	ודאי שיותר.

א' שניידר:

	האלטרנטיבה השניה היא להשאיר זאת.

היו"ר מ' שטרית:

	זה מה שאני אומר. האלטרנטיבה השניה היא שאנו לא משנים כלום, ואז לא מתקנים לא את זה ולא את זה.

	יש נקודה אחת, שאני מבקש להבינה. במצב הקיים היום, השינוי שאתם עושים בתקנה יועיל רק לאלה שמשתמשים באמת באפשרות של לישון מחוץ לבית. לכל האחרים זה לא יביא שום תועלת.

י' קפלן:

	ודאי.

היו"ר מ' שטרית:

	לכן, שאלתי קודם את ישראל שטראוס: בכמה אנשים זה עלול זה לפגוע?

י' שטראוס:

	התקנה הזו? בשוליים, כי חמשת העשירונים הראשונים לא מגיעים לסף המס.

ס' אלחנני:

	סף המס של אשה שלא עובדת זה 3,200 ש"ח.

י' קפלן:

	סף המס היום לאדם תושב זה 2,800 ומשהו ש"ח.

היו"ר מ' שטרית:

	50% לא משלמים מס.

ישראל כץ:

	מי שיש לו 3,500 ש"ח כבר משלם מס. האם זה כסף?! אתה מוריד לו 150 שקל נטו.

היו"ר מ' שטרית:

	אינך מוריד לו כלום.

ישראל כץ:

	אתה מוריד לו על שבעה שקלים.

ס' אלחנני:

	לא כולם נוסעים.

א' שניידר:

	זה רק מי שנוסע.

י' קפלן:

	זו קבוצת אוכלוסיה קטנה מאד. זה בלי שום קשר לשכר.

היו"ר מ' שטרית:

	זה לא אוטומטי. זה רק מי שעובד מחוץ למקום עבודתו ויוצא לעשרה ק"מ יותר רחוק. כמה כאלה יש?

ישראל כץ:

	אני מתפלא עליך. יש הרבה. יש את כל הסוכנים וכו'.

היו"ר מ' שטרית:

	הוא אומר, שמספרם זעום.

ישראל כץ:

	עדיין מדובר על למעלה מ-150 ש"ח לחודש, ואתה עומד להוריד זאת.

היו"ר מ' שטרית:

	זה לא נכון.

י' קפלן:

	גם אם יש כאלה, האם הוא הוא עושה זאת כל החודש?

היו"ר מ' שטרית:

	אין דבר כזה.

י' קפלן:

	אם לאדם יש אופי עבודה קבוע, הוא לא נכנס כאן. אם יש סוכן, שזה מקום עיסוקו, הוצאותיו מוכרות.

א' שניידר:

	יש הגדרה של "עוסק חוץ".

ישראל כץ:

	יש לו אש"ל פטור עד שבעה שקלים כפול מספר הימים, שזה סכום מסויים, ומעל זה יש לו אש"ל חייב.

א' שניידר:

	לא. 

היו"ר מ' שטרית:

	לא.

נ' לנגנטל:

	אני אומר, שמלכתחילה יש להעלות את הסכום הזה, כי אני כן בתפיסה האידיאולוגית שלי, שהוא בציניות זילזל בה, חושב- - -

י' קפלן:

	חבר-הכנסת לנגנטל, האם אתה מעלה על דעתך דברים שאני חס וחלילה אזלזל בהם? אני אומר, שזה לא הדיון היום. הדיון היום הוא על סדר ביורוקרטי.

נ' לנגנטל:

	היו צריכים לעשות זאת, משום שאני חושב שאדם שעוזב את מקום עבודתו לא מתחשבנים איתו כרגע האם בטנו מקרקרת או לא באופן טבעי, לכן הוא היה אוכל בבית ואז לנכות מה שהוא אוכל בבית בשוויו לעומת מה שהוא אוכל בחוץ. באופן אמיתי, אם אדם עוזב את מקום עבודתו, חלק מהעניין הזה הוא שהוא יאכל איפה שהוא רוצה עד הגבלה מסויימת, וצריך לשלם לו זאת. אבל, אני מבין שאין לנו יכולת כרגע להעלות את הסכום הזה, ומכסימום הוא יכול למשוך זאת. זו היכולת שלו. לכן, בא עכשיו שיקול אחר אצלי: האם באמת להשאיר זנבות ביורוקרטיים או לא? אני בעד גישה שלא צריך להשאיר זנבות ביורוקרטיים, כי זה עושה את החוק לפלסתר וזה סתם עושה דבר שאיננו רציני.

	זה שאתה אומר לנו, שאתה מרגיש טוב שלא רק דפקנו כרגע אנשים אלא גם סידרנו אותם מבחינה מסויימת, כי כרגע את ארוחת הבוקר המוצמדת ללינה לא תעקרו זאת מהוצאות הלינה, מבחינתי זה סתם: אמרתם - בסדר, בשביל המצפון. בסך הכל, זו המדינה. לכן, אני משנה את דעתי. אני חושב, שבאמת לא כדאי ששבעת השקלים האלה יהיו גם לאור התיאור הציורי של ישראל שטראוס. אבל, אני לעצמי חושב שיכול להיות שכן צריך לדון בעניין הזה וכן לתת, מחוץ למקום העבודה, את הוצאות האוכל, ואני אבדוק את זה. אם זה לא הולך בדרך של תקנות שלכם, יכול להיות שנעשה איזו שהיא הצעת חוק פרטית או משהו כזה ותתנגדו לזה.

ישראל כץ:

	אם אנו נבטל כאן את שבעת השקלים ביום, אנו פוגעים בחתך מסויים של עובדים. רוב העובדים האלה הם עובדים שאלה מאפייני עבודתם. מה שקורה הלאה בפועל, ואינני יודע מה החוק אומר וכל המומחים כאן יגידו לנו, הוא שאדם יקבל כך וכך סכום לאש"ל בחודש ומתוך זה מוגדר לו אש"ל פטור שבעה שקלים כפול מספר הימים ואש"ל חייב שאר הסכום הזה.

י' קפלן:

	לא. הוא צריך לעבור את התהליך שישראל שטראוס תיאר.

נ' לנגנטל:

	אינך בודק זאת, והוא נותן זאת בדו"ח הנסיעה. בדו"ח יש כמה שורות ויש גם שורה בה עליו לומר מאיפה הנסיעה ולאיזה מקום.

י' קפלן:

	המפקח בטבריה מתעסק בזה, ולא אוסקר אבו-ראזק.

ישראל כץ:

	ברצוני להשמיע את דבריי. מדובר על סכום שהוא מעל 150 ש"ח לחודש שהיום פטור ממס, ואנו מדברים על כך שאדם שששכרו מעל 3,000 ש"ח כבר מחוייב במס. מה אתם מדברים על עשירונים עליונים? אדם שמרויח 3,500 ש"ח צריך לפרנס משפחה והוא צריך לאכול בחוץ.

נ' לנגנטל:

	אלה חמישה אחוזים משכרו.

ישראל כץ:

	עליו לאכול בחוץ, והסכום היה צריך להיות ריאלי והוא הוקפא באיזה שהוא תרגיל בשנת 1985. צריך, שאלה שלא היו כאן יידעו שהיו שבעה שקלים שהיום שווים 77 ש"ח, ועשו איזה שהוא תרגיל - לשר האוצר יש סמכות, והוא לא מפעיל אותה - ולא עדכנו את הסכום. אתה מוחק לכך וכך עובדים הכנסה של מעל 150 ש"ח לחודש.

מ' אשר:

	זה מאה ש"ח. אם הוא קבוע, הוא מקבל 60% מהסיפור הזה.

א' אבו-ראזק:

	אבל, לא בטוח שהמעביד ישלם זאת. לא בטוח, שמחר העובד שייצא בחוץ - המעביד יתן לו 70 ש"ח.

נ' לנגנטל:

	זה מה שהוא אומר: ידפקו את העובד.

ישראל כץ:

	מה שיקרה בפועל הוא, שיימחקו 100 או 150 ש"ח מהכנסת אותו עובד. אינני צריך להגיד לכם בכמה דברים כאן אנו נאבקים כמו על תשלום על תרופות לאנשים כאלה ואנשים אחרים - נאבקים על סכומים הרבה יותר קטנים. נאבקים על דמי אחזקה לטלפון, שהם 84 ש"ח, ונאבקים כדי לא להעלות למי שאין לו שיחות.

א' שניידר:

	תיכף נגיע לנושא הטלפון.

י' ליצמן:

מדובר על 30 ש"ח.

היו"ר מ' שטרית:

	אתה משלם 30 ש"ח לחודש על טלפון ישן.

ישראל כץ:

	ראשית, יש את הנקודה המעשית שזה סכום כסף - 150 ש"ח.

היו"ר מ' שטרית:

	השאלה היא כמה אנשים כאלה יש.

ישראל כץ:

	אני אומר לך, שיש הרבה אנשים.

היו"ר מ' שטרית:

	אני לא חושב, שיש הרבה אנשים.

י' קפלן:

	זו קבוצה ריקה.

ישראל כץ:

	זו קבוצה, ופתאום מוציאים לה 100-150 ש"ח.

	שנית, עושים את הדבר הרבה יותר קשה. אם חבר-הכנסת מאיר שטרית כשר האוצר היה למשל מודע לסעיף הזה והיה רוצה, אני לא יודע מה, לעשות משהו כשהוא היה שר האוצר - יכול להיות שהוא היה מחליט עם השקפת עולם אחרת. אם היה שר אוצר אחר או אם מחר יהיה שר אוצר אחר, הוא יכול להגיד: "אתם יודעים מה? אני חותם על התקנה. אני לא אמרתי 77 ש"ח, אלא שזה 30 ש"ח ליום במקרה כזה לעובדים. נעניתי לפניה. יש לי בשורה לציבור. החוק מאפשר לי". אתה בא ורוצה לסתום את--

היו"ר מ' שטרית:

	--הפירצה.

ישראל כץ:

	זו לא פירצה.  אתה רוצה לסתום את מה שהיה קיים.

ח' כץ:

	אתה עוקר זאת מהשורש.

ישראל כץ:

	מבחינה מעשית וגם מבחינה עקרונית, אתה פוגע.

היו"ר מ' שטרית:

	זה נכון. למה לעשות פריצה בבן-שחר?

ישראל כץ:

	את זה הם רוצים תוך כדי דיון אגבי בוועדת הכספים, שאנו נגד ולכן נצטרך להגיש הצעת חוק פרטית, שאני- - - בו בתשלום ריאלי או חצי ריאלי לעובד.

	מצד שני, אני מבין את הנציבות שרוצה לפשט. אני חושב, שהיום דוקא, כשאתם בלאו רוצים להביא לוועדה הזו ולציבור ולכנסת רפורמה כוללת לפי השקפת עולמו של חבר-הכנסת מאיר שטרית: לבטל פטורים, לבטל אפילו בערי הפיתוח ולבטל לכל דבר בתנאי שיירד סף המס לכל קבוצה ולכל דבר- - -

י' קפלן:

	האם זו גם השקפתך?

ישראל כץ:

	אני אומר לך מה אומר מאיר שטרית, ראש סיעת האופוזיציה. האם זה לא מספיק? האם אתה רוצה את כולם בבת אחת?

י' קפלן:

	לא הבנתי את הקטע לגבי חבר-הכנסת מאיר שטרית.

ישראל כץ:

	יכול להיות. כל דבר יידון לגופו. אינני שולל כלום. אני אראה מה זה לגבי כל מיגזר.

י' קפלן:

	זה הדיבידנד הכי גדול עד עכשיו מהישיבה.

ישראל כץ:

	אני חושב, שכל חבר כאן יסתכל בכל קבוצה ולא רק בממוצע מה המשמעות של זה ביחוד לגבי ציבורים שרוצים לעזור להם. עכשיו, הייתי מציע לא להכנס לרפורמות כאלה של הורדה, ולא חשוב כרגע מה הוא הסכום, כי אני חושב שהוא כן משמעותי לאנשים מסויימים, לפני שאתה מביא את העניין הכולל. אם עכשיו הוא יצביע בעד הורדת שבעת השקלים, זה לפי השקפת עולם כוללת אך לשאלה יש מקום רק בדיון הכולל.

ע' חוגי:

	לדעתי, יש להשאיר גם את שבעת השקלים ואם אפשר להרים זאת - להרים זאת, וגם בנושא הזה של ארוחת בוקר בבית-מלון צריך להשאיר זאת. כלומר, להשאיר את שניהם.

היו"ר מ' שטרית:

	אבל, אם הוא מושך את התקנה, אין לך לא את זה ולא את זה.

ע' חוגי:

	לדעתי, בדבר שהוא צודק מס הכנסה צריך לבוא לקראת האנשים ולהלחם על דברים שאינם צודקים. הנושא הזה הוא דבר צודק. מדובר על אותו אדם שנוסע ואוכל בחוץ.

י' קפלן:

	עליו לאכול ממילא.

מ' אשר:

	אדם בתוך עבודה לא מקבל.

ע' חוגי:

	כאשר הוא יוצא מהעבודה, עלות האוכל שלו הרבה יותר גבוהה מאשר אם הוא אוכל ארוחת צהריים בתוך המשרד שלו.

מ' אשר:

	למה? אם הוא לוקח סנדביץ' פה, הוא לוקח סנדביץ' לשם.

ע' חוגי:

	מאמץ הנסיעה שלו גורם לו שהוא חייב לאכול הרבה יותר בחוץ. זו המציאות.

י' קפלן:

	התקנות מנוסחות היום כך. אינני רוצה שוב להכנס לצד הערכי של העניין, אבל אתה אמרת  ולכן אענה לך. איפה אתה גר?

ע' חוגי:

	בירושלים.

י' קפלן:

	אם תיסע לעבוד בשורש, לכאורה מגיעים לך שבעת השקלים האלה. אין בזה שום הגיון. מה זה משנה מיום שאתה עובד בירושלים?

ע' חוגי:

	רוב אנשי העסקים שנוסעים מירושלים לתל-אביב- - -

היו"ר מ' שטרית:

	לא מדובר על אנשי עסקים. האם אתה מכיר אנשי עסקים שאוכל בשבעה שקלים?

י' ליצמן:

	אני חוזר על מה שהצעתי קודם. מצד אחד, הוא, יוני קפלן, צודק, כשהוא אומר: "בואו ונבטל את כל הסיפורים. אין כאב ראש גדול יותר מזה". מצד שני, אינך רוצה לפגוע בעובדים. נניח, שאין עובדים שעושים זאת, כפי שישראל שטראוס אמר קודם בצורה ציורית שאף אחד לא לוקח זאת. אני דוקא נוטה להסכים עם חבר-הכנסת ישראל כץ, שדוקא אנשים כן לוקחים זאת. צריך להגדיל זאת.

	אבל, אני אומר: בוא ונעשה איזה שהוא סכום, תעלה זאת בסכום אחד כולל. תבטל בוקר, צהריים וערב ותהיה ארוחה אחת שאדם יכול לקבל. בדרך כלל, אין ארוחת בוקר כי אדם יוצא מביתו לאחר אוכל. תן לו לארוחת צהריים לא סכום מגוחך של שבעה שקלים. לדעתי, תן לו 30 ש"ח אבל לא מי-יודע-מה. תגדיל זאת בצורה אחידה ותבטל את כל השאר.

מ' אשר:

	אני רק רוצה לומר, כדי שתבינו, שלמעשה היום התקנה הזו מפלה לטובה לעומת אנשים אחרים. היא לוקחת אנשים שנוסעים בין ערים ונותנת להם הוצאות שאחרים, במקום עבודה, לא מקבלים. היא מפלה אותם לטובה. אתה רוצה להגדיל את האפליה.

י' ליצמן:

	לא. למה? אני רוצה, שאדם יוכל לאכול ארוחת צהריים.

היו"ר מ' שטרית:

	זה לא המצב.

י' ליצמן:

	אם כך, לא הבנתי.

היו"ר מ' שטרית:

	אסביר. אם אדם עובד בירושלים ויסע לירושלים, הוא לא מקבל שום הטבה.

י' ליצמן:

	אני רוצה לתת לו.

מ' אשר:

	זה לא על הפרק בכלל.

היו"ר מ' שטרית:

	במצב הקיים היום, את זה לא מציעים לשנות. אדם במקום עבודתו לא מקבל שום הנחה או הטבה ממס בגלל ארוחות. לעומת זאת, אם אותו אדם בגלל עבודתו נוסע מירושלים לתל-אביב הוא זכאי לקבל חמישה שקלים ליום בלי קבלות ושבעה שקלים עם קבלות. וזאת, אם הוא אוכל ולא נמצא במקום עבודתו.

י' קפלן:

	שלא לדבר כמה אנשים עושים זאת רק כדי לקבל את השבעה שקלים.

מ' אשר:

	הוא מפברק.

היו"ר מ' שטרית:

	כדי להצדיק זאת ולקבל את שבעת השקלים, עליו לנסוע למקום אחר ולהגיש דו"ח. מה מס הכנסה אומר, שזה לא שוה את הנזק.

י' ליצמן:

	אבל, תיתן את הפיצוי. תבטל את השקל של בוקר ואת השקל של הערב, תצרף את זה ותוסיף.

היו"ר מ' שטרית:

	אתה אומר: בוא ונעלה את התעריף ל-30 שקל.

מ' אשר:

	ברגע שאתה מעלה את התעריף, אתה יוצר אפליה יותר גדולה. לדוגמא: פועל יצור שמזיע במפעל שלו ולא מקבל אגורה, ומי שנוסע במכונית מקבל. זו אפליה.

י' קפלן:

	הוא נמצא בשיעור מס שולי של 20%. הוא חוסך מס של 20 ש"ח. בפועל, ישלמו לו זאת. המעביד ישלם זאת. אני לא מונע את זה שהוא ישלם לו.
	
ישראל כץ:

	זה לא כתוב. למעביד זה גם עולה. אם זה לא פטור, המעביד גם לא ישלם.

י' קפלן:

	מה פתאום?

י' ליצמן:

	אם מקום העבודה בירושלים, אך האדם גר בבית-שמש ויש עשרה ק"מ, האם הוא זכאי לשבעה שקלים?

היו"ר מ' שטרית:

	לא. זה לא איפה הוא גר ואיפה הוא עובד. נניח, שהוא עובד בירושלים. אם במסגרת עבודתו עליו לנסוע לבית-שמש לסיור, הוא זכאי באותו יום לשבעה שקלים.

י' ליצמן:

האם מי שגר בבית-שמש ועובד בירושלים זכאי או לא?

א' אבו-ראזק:

	הוא לא זכאי. אתה אומר שמקום העבודה הוא ירושלים. עליו לצאת בשעה 06:00 בבוקר ולחזור לאחר השעה 16:00 אחר הצהריים, כדי שיקבל שבעה שקלים.

היו"ר מ' שטרית:

	כדי לקבל שבעה שקלים, עליו לצאת בשעה 06:00 בבוקר ולחזור אחרי השעה 16:00.
	
י' שטראוס:

	אוסקר אבו-ראזק, זה כדי לקבל שישה שקלים, שכן זה בלי שקל של ארוחת בוקר.

א' אבו-ראזק:

	אם זה עשרים יום, זה 50% מששת השקלים.

א' נוסבאום:

	יש פה גישה, שאומרת: "כיון שזה כל כך נמוך, בוא ונבטל". ישלהגיע למהות. לטעמי, הוצאה כזו היא הוצאה מעורבת: גם פרטית, כדברי יוני קפלן, אך היא גם הוצאה עיסקית כי למעשה יש כאן הוצאות יותר יקרות כי אדם הולך למסעדה ובבית הוא לא הולך למסעדה מדי יום ואין ספק שהוצאות במסעדה יותר יקרות. אולי, על כן, יש למצוא פתרון כמו בכל הוצאה מעורבת. אם ההוצאה היא נניח 100 ש"ח, ליחס חלק פרטי וחלק עיסקי לפי איזה שהוא מפתח. ביטול שבעת השקלים כלל לא במקום וצריך להעלות.

היו"ר מ' שטרית:

	אבל, אין לנו הצעה כזו. אתה יכול להציע מה שאתה רוצה.

א' נוסבאום:

	בסדר. לכן, התיקון בודאי לא במקום.

מ' אשר:

	המעבידים יסיטו את המשכורות בסכומים האלה- - -

א' נוסבאום:

	אין ספק, שההוצאה הזו היא הוצאה מעורבת שחלקה פרטי וחלקה עיסקי.

היו"ר מ' שטרית:

	ההצעה לא רלוונטית, כי אנו לא יכולים לשנות סעיף זה.

א' נוסבאום:

	לכן, ממילא אין מקום לבטל את שבעת השקלים.

י' שטראוס:

	כאמור, אינני מביע דעה כי אני מתחייב בנפשי, אבל אומר דברים כדי שתראו את התמונה. עובד בתנאי אמת לא נפגע, כי מי שעיסוקו למשל נהג מתל-אביב לאילת שנוסע כל היום על הכביש - האם הוא יסע אם המעביד לא ישלם? המעביד משלם ומגלם זאת. עובדי משרד הביטחון שנוסעים בכל הארץ - המעביד לא משלם?! הוא מגלם זאת. כלומר, העובד - זה לא נכון. במקום אמיתי חברת חשמל שולחת טכנאים למרחק של 50 ק"מ, והם אומרים: "נסענו לשבע שעות. בלי לאכול אנו לא נוסעים". אז, חברת החשמל משלמת. כלומר, אנו עוסקים פה במעבידים. היתר זה תעשיה של דו"חות.

היו"ר מ' שטרית:

	אתה אומר, שזו רמאות.

י' שטראוס:

	לא.

היו"ר מ' שטרית:

	אז, אני אומר זאת במקומך.

י' שטראוס:

	אמרתי: תעשיה של דו"חות. ברצוני להציע הצעה פרקטית לחברי ועדת הכספים. אם עומדת להיות רפורמה אולי, שוועדת הכספים תגיש הצעת חוק פרטית שכמו שיש רבע או חצי זיכוי על הוצאות נסיעה יהיה רבע או חצי על הוצאות אוכל.

היו"ר מ' שטרית:

	זיכוי על הוצאות אוכל. זה הדבר הנכון בעיניי.

י' שטראוס:

	כולם אוכלים, ואז כולם יקבלו וכולם יהיו מאושרים. היושב-ראש, למה יש לנסוע עשרה ק"מ כדי לאכול צהריים? האם אנשים לא יוצאים גם כך בבוקר וחוזרים בערב?

א' אבו-ראזק:

	אבל, יש שתי נקודות זיכוי לתושב. עבור מה זה? - חצי עבור אוכל, ואחד וחצי אחוזים עבור זה שהוא תושב ישראל.

ח' כץ:

	האם מי שאיננו תושב לא אוכל?! האם הוא ימות ברעב?!

י' קפלן:

	יש לו הוצאות שהייה.

ישראל כץ:

	האם יש לך אומדנים? בכמה סכומים מדובר היום ולא רק בזה אלא בכל ההצעה? בכמה יהיה מדובר אחרי שנאשר?

א' אבו-ראזק:

	המשמעות היא, שאם הופכים זאת לסכום מהותי, צריך להשקיע הרבה מאד משאבים בדבר הזה. היום, אנו לא משקיעים, כי זה סכום קטן. אבל, אם זה יהיה סכום גדול, כולנו נעסוק רק בדבר הזה.

י' קפלן:

	אני שוב אומר, שכל הרצון פה הוא בדיוק למנוע את מה שישראל שטראוס אמר - את תעשיית הדו"חות. זה כל מה שעומד פה. אתם כל הזמן שואלים אותי כמה זה עולה. אין לנו אומדנים כמה זה עולה, כיון שאנו לא באים פה להרויח ואיננו באים פה להפסיד.

ישראל כץ:

	אני מדבר על מכלול ההצעות, ולא על שבעת השקלים.

י' קפלן:

	אני אומר, שאנו מניחים שמכלול ההצעה הוא אפס מס. אני מוכרח לומר, שהיה בוועדה הזו גם נושא מיסוי פלאפונים. היתה החלטה למסות את הפלאפונים שהמעבידים מעמידים לטובת העובדים וגם הפלאפונים אצל בעלי עסקים. זה לא מופיע פה בהצעה, מכיון שזו אכן היתה העלאת נטל. אזכיר לכם, שאחרי שעבר חוק התקציב אנו יצאנו בהכרזה שאנו לא נעלה את נטל המס בשנת 2000. זו הסיבה לכך, שהפלאפונים יצאו מההצעה הזו, שכן האומדן שלנו מגבייה בפלאפונים זה רבע מיליארד ש"ח.

א' שניידר:

	זו דוגמא קלאסית להוצאה מעורבת.

י' קפלן:

	נכון. דרך אגב, זה גם הטלפון הקבוע במשרדך.

א' שניידר:

	נכון.

ישראל כץ:

	באלו סעיפים יש הטבות כספיות?

י' קפלן:

	נתתי קודם את הדוגמא של הכיבודים. בכיבודים יש הטבות כספיות. עוד מעט נגיע לביגוד, ונראה שיש שם הטבה כספית. לגבי טלפון בבית למי שמקום עיסוקו בבית, זו חד-משמעית הטבה מכיון שזה גם משפר את המצב לעומת המצב הקיים היום.

ח' ישראל:

	לגבי ארוחות, להגיד שזו לא הכבדת נטל- - -

היו"ר מ' שטרית:

	אדוני, אתה לא היית פה. אי אפשר לחזור על כל הדיון מחדש.

י' ליצמן:

	אני מציע כך: אני מבין, שאתה מסכים להשאיר את המצב כפי שהוא היום.

י' קפלן:

	אני לא מסכים. אני לא מצביע. אני מציע הצעה אחרת.

י' ליצמן:

	אני מציע, שיוני קפלן יבדוק את ההצעה, שמר שטראוס אמר קודם, לגלם זאת בתוך- - -

י' קפלן:

	אתם יכולים לעשות כל דבר. אתם חברי הוועדה, ואתם רשאים לעשות הכל. לא צריך להפוך את הדיון הזה לדיון אידיאולוגי. מה שישראל שטראוס אמר לגבי נושא נקודת זיכוי - יש לזה עלות תקציבית. אם דנים בהרחבת מדרגות המס, דנים בהעלאת סף המס או דנים בהעלאת שיעור המס השולי, ואני בכוונה נותן את כל הסיכום של הדבר הזה, אם ההצעה הזו תתקבל - זה יבוא על חשבון הרחבת מדרגות המס, הורדת שיעור המס השולי או העלאת סף המס. מה ייצא מזה? - שאנו נתעסק עם כל קבלה של אוכל האם זה מוכר או לא מוכר והאם הוא יצא יותר מעשרה ק"מ או לא.

י' ליצמן:

	האם, לדעתך, בוועדה לרפורמה במס ידונו על זה?

י' קפלן:

	לא. אם זה היה נדון ברפורמה, לא הייתי בא לכאן. זו לא רפורמה. זה סדר ביורוקרטי.

י' ליצמן:

	לא ידונו על שבעת השקלים.

היו"ר מ' שטרית:

אי אפשר לדון על חמישה שקלים כל כך הרבה זמן.

י' קפלן:

	לגבי הפלאפונים לדוגמא, אני אומר שזה יופיע בינואר 2001. למה? - כי זה כסף.

היו"ר מ' שטרית:

	ברצוני לסכם את הדיון ולהבהיר את העניין. מטרתנו, בתקנות שמונחות בפנינו, פשוטה, והנציב הגדירה. מטרת התקנות האלה איננה להרויח מס או לחסוך במס למישהו. המטרה היא לנסות לעשות פחות ביורוקרטיה במערכת המיסוי.

	בתקנה הראשונה לגבי הוצאות לינה הפחתנו במידה מסויימת את ההתמקחות בין הנישומים השונים לבין פקידי השומה, ועושים את הדבר יותר הגיוני. זו היתה הכוונה. גם בנושא הראשון יש אולי כאלה שנפגעים ויש כאלה שיוצאים נהנים. בסך-הכל, שלטונות המס אינם נהנים או נפגעים מהעניין, אלא פשוט  מפשטים לכולם את החיים באופן יותר טוב.

	התקנה השניה שמציעים היא לבטל את הזנב הזה שנותר של שבעה שקלים ברוטו וחמישה שקלים נטו ולהטיב מול זה שבהוצאות הלינה כאשר אדם ישן בבית-מלון את ארוחת הבוקר אדם לא יצטרך להוכיח ולהתווכח אם זה כן מוכר או לא מוכר.
	
י' קפלן:

	לא. היום, על פי החוק, זה לא מוכר.

היו"ר מ' שטרית:

	היום, זה לא מוכר. אתם מציעים היום, כהטבה מול זה, שבהוצאות לינה כאשר אנשים ישנים בבית-מלון בעבודה, בכינוס או בעסק, יכירו בהוצאות לינה באופן אוטומטי - 80%, נכון?

י' קפלן:

	לא. הכל עד 81 דולר.

היו"ר מ' שטרית:

	עד 81 דולר יכירו בהוצאות הלינה בתוך בית-מלון בתחום הזה. זו הטבה מצד אחד והחמרה מצד שני. נכון שזה לא צדק מוחלט.

י' קפלן:

	יש את הכיבודים. אני מוכרח לומר זאת, שכן זה קשור לעובדים ואולי ישראל לא מודע לזה.

היו"ר מ' שטרית:

	עזוב את נושא הכיבודים. לא יחליפו את האוכל. אם זה ביסקויט וכוס קפה, הוא לא יחליף את האוכל.

י' קפלן:

	היום, יכול לבוא מפקח מס הכנסה ולומר שהכיבוד לעובד לא מוכר מכיון שהכיבוד מוכר רק למכובד. אתם צריכים להסתכל על הכל באותו קונטקסט.

ישראל כץ:

	אינך יכול לפגוע באדם שלא קשור בזה. איך הוא יכול להגיד דבר כזה?

י' קפלן:

	זה מפני שזה לא מוכר. כשאני מקבל כוס קפה אצלי, לכאורה על-פי הדין ההוצאה הזו למעביד לא מוכרת.

י' שטראוס:

	היא מוכרת. היא הכנסה לך, ואתה חייב במס.

י' קפלן:

	אתה צודק. עלי לשלם עליה מס. היום, כאשר רוצים להתעמר במישהו, זה מה שאפשר לומר. פה אנו באים ואומרים: 80% מהוצאות הכיבוד.

י' ליצמן:

	האם כל הכיבודים שאנו מקבלים בוועדה חייבים במס?

י' קפלן:

	על-פי הדין, ולא תיאורטית, כן. צריך להסתכל על כל הקונטקסט הזה ביחד.

היו"ר מ' שטרית:

	אשר על כן, ברור שיש אולי את אותם אנשים שמנצלים את העניין הזה ונהנים מהסוגיה הזו של חמישה שקלים ברוטו כהכנסה פטורה ממס ושישה שקלים ברוטו.

ישראל כץ:

	לא ברוטו, אלא נטו.

היו"ר מ' שטרית:

	לא,אל תשכח שזו גם הכנסה פטורה ממס לאדם.

י' שטראוס:

	לא. כדי לקבל זאת, עליו לצאת לפני השעה 07:00 בבוקר וכו'.

היו"ר מ' שטרית:

	תצביעו מה שאתם רוצים. המגמה, שמוצעת פה, היא להפחית את הביורוקרטיה. אני לא רואה בזה כאסון אם ישאירו לכאן או לכאן. אני בעד הפשטת התעריפים ככל האפשר. לדעתי, זה לא שווה בנזק המלך, ואני מסכים לחלוטין עם ישראל שטראוס.

ע' חוגי:

	אבל, אתה מיטיב עם חלק מהאוכלוסיה ופוגע בחלק מהאוכלוסיה.

היו"ר מ' שטרית:

	ישראל שטראוס אמר, בצורה ברורה, לדעתי, ולא במלים כאלה כמו שאני אומר, ואני אומר בצורה ברורה: במקום עבודה אמיתי כאשר העובד אכן הולך בשטח, אין שום ספק שהעובד הזה מקבל את מלוא הוצאות ארוחותיו - לא שבעה שקלים אלא כמה שהן עולות - כי אחרת הוא לא היה עובד. אין בכלל ויכוח כזה.

ישראל כץ:

	הוא משלם על זה מס.

היו"ר מ' שטרית:

	הוא מקבל את הוצאות ארוחותיו. המעביד מגלם לו את זה. מה זה משנה?

ישראל כץ:

	אתה טועה. הוא לא מקבל.

היו"ר מ' שטרית:

	אתה טועה. אני אומר, שמגלמים זאת בהמון מקומות עבודה. האם אתה מספר לי? בכנסת מגלמים.

ח' ישראל:

	תלוי מי.

היו"ר מ' שטרית:

	בהרבה מקומות מגלמים. במקומות שיש עבודה מסודרת מגלמים. במקומות אחרים שמרמים ומנצלים את הדבר הזה כדי למלא דו"חות ולקבל בסוף החודש עוד 100 ש"ח זו רמאות של המערכת, ולא צריך לתת לה יד. אני חושב, שבמקומות עבודה בהם איש באמת יוצא ואוכל בחוץ משלמים לו.

י' ליצמן:

	יש גם אנשים ישרים שעושים זאת.

היו"ר מ' שטרית:

	מאה אחוז. השאלה היא כמה. אני חושב, שחמישה שקלים ליום על עשרים יום לחודש - אדם לא עובד מחוץ לעבודתו מדי יום ומקבל חמישה שקלים ליום. אני לא מכיר אחד כזה.

י' שטראוס:

	היושב-ראש שטרית, מי שנוסע כל הזמן קבוע מקבל רק 60% מזה.

י' קפלן:

	כלומר, 4.2 ש"ח.

היו"ר מ' שטרית:

	נכון.

היו"ר מ' שטרית:

	רבותי, אשר על כן, יש לנו שתי ברירות: אחת - לא לאשר את התקנה, והמצב ישאר בעינו שבו שבעת השקלים האלה ישארו ומי שמנצל מנצל ומי שלא מנצל לא מנצל ולא יהיה התיקון של הלינה בבתי-מלון. זה המצב המוצע.

י' שטראוס:

	עזוב את בתי-המלון, כי לגבי בתי-המלון אין לך מחיר נפרד בארץ. מלון לא מוציא מחיר נפרד אם אתה אוכל או לא אוכל.

י' קפלן:

	מה שהיה נכון לומר, ואני אומר את זה ואינני עושה זאת: אם הייתי מנוול עכשיו, לא הייתי מתקן את עניין הלינה. הייתי בא ואומר: "בואו ובהוצאות כיבוד נציין במפורש 'למעט הוצאות כיבוד לעובדים'". זה המאזן של להשאיר את המצב הנוכחי.

ישראל כץ:

	אינך המילה שאמרת.

י' קפלן:

	אינני עושה זאת, אך תבינו שזה המאזן של זה. זה מה שאני אומר לכם: אנו באים פה לעשות סדר ביורוקרטי.

היו"ר מ' שטרית:

	אני  חושב, שבמצב הנוכחי בוועדה יש רוב נגד התקנה הזו של הורדת שבעת השקלים. אני יכול לשאול את החברים. אני יכול להצביע על זה.

ישראל כץ:

	בואו ונצביע כשתהיה הרפורמה, ונקבל נקודות זכות.

היו"ר מ' שטרית:

	זה לא שייך לרפורמה.

י' קפלן:

	אף אחד לא יעלה זאת ברפורמה. לא יתעסקו בזה ברפורמה. אם אנו לא נוגעים בזה היום, אני לא חוזר לזה.

היו"ר מ' שטרית:

	אדוני הנציב, ברצוני להתקדם ולסכם. יש לנו סעיפים נוספים על סדר-היום. רבותי, אשר על כן, אינני רואה שיש רוב לתיקון של התקנה הזו. אנו לא מתקנים את התקנה הזו כרגע ומשאירים אותה AS IS. כלומר, המצב הקיים הוא שאותם אנשים ימשיכו להגיש קבלות מהשעה 06:00 בבוקר ועד 16:00 אחר-הצהרים ולקבל חמישה שקלים. אני משאיר את התקנה הזו על מכונה ללא תיקון. אנו לא מאשרים את התיקון בתקנה הזו. מה שכן משאירים הוא את התיקון לגבי הלינות. לא צריך להעניש את האחרים בגלל זה.

א' שניידר:

	האם זה כולל את ארוחת הבוקר?

היו"ר מ' שטרית:

	כן.

י' שטראוס:

	זה כלול במחיר, גם אם אינך אוכלת.

היו"ר מ' שטרית:

	חברי-הכנסת, האם אתם מסכימים לתיקון הזה? אם כך, פה אחד אנו מאשרים כדלקמן: אנו לא מאשרים את התיקון בתקנה לגבי ארוחות. אנו מאשרים את התקנה לגבי תיקון החזר הוצאות הלינה בבתי-המלון. בניסוח, שמונח לפני חברי-הכנסת, נשמט סעיף ב' שאני חושב שעכשיו הפך למיותר ולא צריך אותו באמת. הוא נשאר. התקנות נשארו כפי שהן מופיעות בפני חברי-הכנסת. היועצת המשפטית תנסח את השינוי.

ישראל כץ:

	האם גם החלק הראשון כלול בסעיף (ב) או שיש לו משמעות אחרת?

היו"ר מ' שטרית:

	לא. סעיף (ב) היה מבטל את עניין הארוחות. עכשיו, סעיף (ב) לא יכנס; מה שלא מופיע לא ייכנס.

מ' אשר:

	זה משהו אחר.

היו"ר מ' שטרית:

	סעיף (א), שנשאר, מדבר על הוצאות לינה ואומר שהוצאות הלינה יכללו גם ארוחת בוקר. הסעיף הראשון הוא לגבי הוצאות הלינה והוצאות ארוחת הבוקר והן כן ישארו בתקנות כפי שמציע הנציב. הסעיף השני לגבי ביטול הוצאות ארוחות לא מאושר. אנה שניידר, נסחי את הדבר הזה כמי שצריך אישור או שינוי ניסוח. אנו מסמיכים אותך לנסח זאת כהלכה.

	רבותי, אנו עוברים לתקנות הבאות, לגבי הוצאות ביגוד, שאני מקווה שהן יותר קצרות ויותר מהירות.

י' קפלן:

	הן יותר כבדות.

היו"ר מ' שטרית:

	רובן הגדול הרבה יותר פשוטות. על-פי המצב הקיים היום, בהוצאות הביגוד בעצם מציעים לקבוע "כי הוצאות בשל ביגוד שניתן לזהות בו השתייכות לעיסוק של הנישום, או שחובה ללבוש אותו לפי דין" - כמו עורך-דין או משהו כזה - "יותרו בניכוי בשיעור של 80% אלא אם לא ניתן כלל להשתמש בביגוד שלא לצרכי העבודה. במקרה זה תותר ההוצאה במלואה".

ע' חוגי:

	מה היום אומר החוק?

י' קפלן:

	היום, לא קיים כלום בחוק.

היו"ר מ' שטרית:

	היום, לא מוכר כלום. מתמקחים.

י' שטראוס:

	לא. היום, זה לפי נסיבות המקרה.

היו"ר מ' שטרית:

	למה לסבך זאת? היום, מתמקחים. על כל דבר יש משא ומתן. יש לך קשרים טובים - יכירו, ואם יש לך קשרים לא טובים ויש לך חשבון לא טוב - לא יכירו.

ע' חוגי:

	האם לא יכירו ב-100%?

היו"ר מ' שטרית:

	לא יכירו בכלל. היום, זה בא לסדר את העניין.

י' קפלן:

	כל מפקח שופט.

היו"ר מ' שטרית:

	זה בא לסדר את העניין וליצור תקנות ברורות לעובד ולמעביד, כדי שיידעו מה מוכר ומה לא מוכר. לדעתי, הדברים ברורים. בעיניי, זה דבר הגיוני.

ע' חוגי:

	האם חליפה לעורך-דין מוכרת?

י' קפלן:

	היום, מתמקחים. אומרים לו: "50% אתה משתמש לצרכי...".

היו"ר מ' שטרית:

	עכשיו, יכירו לו בגלימה ובעניבה השחורה.

ע' חוגי:

	האם יכירו בגלימה 100%, ובחליפה - 80%?

היו"ר מ' שטרית:

	כן.

י' ליצמן:

	האם חליפת רב מוכרת?

היו"ר מ' שטרית:

	זה לא לצרכי עבודה.

י' קפלן:

	זה מה שאתה יכול לעשות שימוש רק בעבודה - 100% בעבודה.

י' שטראוס:

	היושב-ראש, בעניין הלינה היה גם ויכוח לגבי 81 דולר, שאף אחד מהמלונות של חמישה כוכבים אתה לא יכול- - -

י' קפלן:

	הוא חוזר אחורה.

י' שטראוס:

	אם אינך חבר-כנסת, אתה משלם יותר.
	
היו"ר מ' שטרית:

	רבותי, אם כך, שילכו למלונות שלושה כוכבים. זה מה שמוכר. מי שרוצה שיותר שישלם מכיסו. חבל על הזמן.

	לפנינו מונחות הוצאות ביגוד והוצאות כיבוד. דנו קודם בהוצאות כיבוד. אני מציע, שנאשר את שני הסעיפים הללו. מי בעד שתי התקנות האלה?

י' שטראוס:

	היושב-ראש, אינך ער לכך שלפי זה לגבי חייל בצבא קבע או שוטר לא- - -

היו"ר מ' שטרית:

	אדוני, לחיילים יש דין אחר לגמרי. עם כל הכבוד, זה לא נוגע לחיילים.

מ' אשר:

	זה לא רלוונטי, כי המעביד הוא המדינה.

י' שטראוס:

	בסדר. נניח, שזה לא חייל.

י' ליצמן:

	חייל אינסטלטור לא יכול להשתמש בבגדים.

י' שטראוס:

	האם בחלוק בבית-החולים אי אפשר להשתמש בבית?

דובר:

	לא.

י' שטראוס:

	חלוק של אחות?

היו"ר מ' שטרית:

	ישראל שטראוס, תפסיק. אני מעמיד זאת להצבעה.

ה צ ב ע ה

התקנה לגבי הוצאות ביגוד והוצאות כיבוד התקבלה.


היו"ר מ' שטרית:

	אנו מאשרים את התקנה לגבי הוצאות הביגוד ולגבי הוצאות הכיבוד.

	אנו עוברים לנושא אירוח אדם מחוץ-לארץ.

י' קפלן:

	אירוח אדם מחו"ל - לאחר דיון שהיה לנו עם נציג לשכת רואי-החשבון, החלטנו לרדת מזה ולהשאיר את ההוצאה כמו מה שכתוב היום ולא לשנות.

א' שניידר:

	אם כך, תקנה מספר 5 בטלה.

י' קפלן:

	המצב היום הוא, שאירוח אדם מחו"ל מוכרת ההוצאה וזה מוגדר כהוצאה סבירה. גם פה המצב הוא חוסר סדר ביורוקרטי, כי מתחילים להתווכח מה היא הוצאה סבירה. ניסינו לקבוע איזה שהוא סכום מוחלט. ישבו אצלנו נציגי הלשכה, הסבירו לנו והראו לנו דוגמאות שההגבלה הזו תיצור כל מיני בעיות מסוג אחר ולא מהסוג שקיים היום. ואז, אמרנו שאם לא מגיעים פה לאיזה שהוא משהו- - -

ישראל כץ:

	אם כל המסכנים שאוכלים בחוץ היו מצליחים להתארגן, להגיע אליך ולהסביר לך, האם היה להם גם סיכוי לקבל 30 ש"ח ביום? באופן עקרוני, זה אותו דבר.

י' קפלן:

	זה בכלל לא אותו דבר. נניח, שהגיע מנכ"ל חברה מחו"ל ואתה רוצה לשכנעו פה לקנות את מוצרי החברה שלך.

היו"ר מ' שטרית:

	האם היום זו הוצאה מוכרת?

י' קפלן:

	היום, כתוב בחוק "הוצאה סבירה", ואז יושב המפקח ואומר: "אם הלנת אותו בסויטת המלון וקנית לו כרטיסים למחלקה ראשונה למטוס--

ישראל כץ:

	--והזמנת לו נערת ליווי.

י' קפלן:

	את זה אתה אמרת.

ישראל כץ:

	האם אין הוצאה שאתם קובעים?

י' קפלןו:

	לא. כתוב: "סביר".

ישראל כץ:

	למה יש להם דין אחר מדין של אחד שאוכל בחיפה?

י' קפלן:

	אז, הוא אומר: "אם היום זה לא סביר, בוא ונקטין את זה". אנו הצענו להקטין זאת והצענו כאן לקבוע סכום כלשהו. הם ישבו איתנו והראו כל מיני מקרים של אנשים שמגיעים לקנות חברות ולמכור חברות, לקנות מלאים ולעשות חוזים וכל הדברים האלה. זה ייצור בעיות. אמרנו, שאם זה ייצור בעיות מהסוג הזה, ואז יתחילו להתווכח- - -

היו"ר מ' שטרית:

	נניח, שזה לא מוכר בכלל והחברה מוציאה זאת מכספה.

י' שטראוס:

	למה חברה? תחשוב על מוסד ציבורי, למשל: אגודת ידידי האוניברסיטה שתצטרך לשלם.

היו"ר מ' שטרית:

	כמומחה למקצוע, אני אומר לך שאינני מציע לדאוג לתורמים. הייתי גזבר הסוכנות המון שנים ומכיר את כל התרומות ואת כל השנור בארץ ובעולם. אני מדבר על עסקים. נניח, שחברה רוצה לארח מנכ"ל בארץ ומשלמת על חשבונה ולא כהוצאה מוכרת. אז מה? הרווח שלה יורד, ואז היא תשלם פחות מס הכנסה ANYWAY.

י' קפלן:

	זו הוצאה לא מוכרת, והיא תשלם מס.

היו"ר מ' שטרית:

	הוא שאמרתי.

דובר:

	הוא שהתכוונת.

ישראל כץ:

	אבל, הוא מציע 81 דולר.

דובר:

	זה מה שהתכוונת.

י' שטראוס:

	היושב-ראש, כאשר אנו אמרנו "לינה, ביגוד וזה", אמרנו שהעובד נהנה מזה, המשתמש או העוסק. פה אם חברה מארחת משקיע או לקוח פוטנציאלי, האם מישהו מאנשי החברה נהנה מזה?

היו"ר מ' שטרית:

	אם הוא יקנה את החברה או ישקיע בה, ודאי.

י' שטראוס:

	זו הוצאה עיסקית כמו כל הוצאה עיסקית אחרת. מה ההבדל בין ההוצאה הזו לבין כל הוצאה עיסקית אחרת? נניח, שיושב-ראש מועצת המנהלים מגיע לישראל, ועושים אני לא יודע מה.

היו"ר מ' שטרית:

	אם כך, ישכירו לו חדר במלון וישלמו על המלון וארוחת בוקר.

ישראל כץ:

	האם לגבי עובד שאוכל במפעל זה לא אותו דבר?

י' שטראוס:

	אני שואל האם זה מוכר. האם זו לא הוצאה של החברה?

היו"ר מ' שטרית:

	אבל, זה מוכר. הם מציעים.

י' שטראוס:

	לא.

היו"ר מ' שטרית:

	לא אומרים שזה לא מוכר. רוצים מיגבלה. אם מוציאים על סויטה של 5,000 דולר ללילה, למה עלי להכיר בזה כהוצאה?

י' קפלן:

	ה"סביר" נשאר.

מ' אשר:

	זה לפי הנסיבות.

א' אבו-ראזק:

	החזקה היא, שבעלי העסקים נבונים. אם בא אליו מישהו מחו"ל והוא מצא לנכון לארחו בסויטה שעולה 5,000 דולר, משמע שלאותו הלקוח ההכנסות שלו יהיו שוות- - -

י' קפלן:

	אבל, אנו לא נכיר ב-5,000 דולר, ולשם כך כתוב: "סביר". הם הצליחו לשכנע אותנו בעיקר עם הדוגמא שהוא ניסה להרחיב בה ולא נתתם לו - מוסד ציבורי במצב שמביאים תורמים ומארחים אותם. בדרך-כלל, מארחים אותם באירוח שהוא יותר גדול מההוצאה הנקובה כאן. ואז, אם ההוצאה הזו היא לא הוצאה מוכרת, שיעור המס הזה הופך להיות שיעור של 90%.

ישראל כץ:

	האם לעמותות אתה מכיר במע"מ? לכאורה, האם לא הרבה יותר צודק להכיר במע"מ שם?

א' שניידר:

	הן לא חייבות במע"מ. הן מלכ"רים.

ישראל כץ:

	לפעמים, לא.

היו"ר מ' שטרית:

	ישראל שטראוס, האם יש איזה שהוא סכום שהיית מקבל בתור מיגבלה?

י' שטראוס:

	אני חושב, שהמצב הנוכחי הוא מצב נכון, כי מספר המקרים המנוצלים לרעה הם מקרים חריגים. אתה הופך זאת לפרוייקט.

היו"ר מ' שטרית:

	אני שואל למה לקיים דיונים עם פקיד השומה על זה.

ישראל כץ:

	זה סעיף, שדרכו- - -

י' שטראוס:

	היושב-ראש, חוץ מאולי תחומים מסויימים או חברות בודדות, הנושא הזה של אירוח תושבי חוץ- - -

היו"ר מ' שטרית:

	כולם עושים.

י' שטראוס:

	אלה בעיקר מוסדות ציבוריים. גופים עיסקיים - כמה בשנה הם כבר מזמינים אורחים מחו"ל לארץ?

היו"ר מ' שטרית:

	אני לא יודע.

י' שטראוס:

	האם אתה תתחיל להתווכח שם?

היו"ר מ' שטרית:

	להיפך, אני אני רוצה למנוע את הויכוח: לקבוע סכום, זה יהיה מוכר ואין ויכוחים.

ח' כץ:

	אין היום שום ויכוח.

היו"ר מ' שטרית:

	ישראל שטראוס, נניח שהיום אדם מחו"ל מגיע. זכותם להזמין את מי שהם רוצים.

י' שטראוס:

	אבל, הוא לא נהנה מזה.

היו"ר מ' שטרית:

	מה זה משנה?

י' ליצמן:

	מס הכנסה לא הסביר את עצמו. למה הוא דורש זאת? מה מפריע לו?

ח' ישראל:

	הוא ירד מזה.

י' קפלן:

	אחזור כל הזמן על העניין הזה: הרצון, שמנחה אותנו כל הזמן, זה לעשות פה סדר. באנו ומצאנו מקרים, וישראל שטראוס צודק, לא רבים אבל הם קיימים, שיש ויכוח האם הוצאה היא סבירה או לא הוצאה סבירה. אמרנו: "בואו ונתחום את ההוצאה, ובדרך הזו נגמור את הויכוחים" - בדיוק מה שעשינו לאורך כל הדרך. הופיעו אצלנו כל מיני גורמים והם הראו לנו מקרים, שאם נעשה זאת ניצור בעיות מסוג אחר. ואז, אמרנו שלא יוצאת שום תועלת. אמרנו, שנשאיר את הויכוחים, וזה הכל.

א' צחור:

	מה לגבי טלפון?

ע' חוגי:

	למה לא לקבוע 81 דולר ולקבוע חוץ מזה- - -, שאז זה נשמע לי הגיוני?

ישראל כץ:

	מלון שבמינימום פלוס שלוש ארוחות או ארוחה עיסקית אחת ביום זה כמה מאות שקלים. האם זה סביר, ואתה חייב להכיר היום? יישבו בכל ארוחה ארבעה אנשים, כאשר שלושה ישראלים ואחד מחו"ל - אתה מכיר בכל כעיסקי.

י' קפלן:

	כן, אבל השאלה היא האם זה נכון לא להכיר את זה שם.

ישראל כץ:

	אתה הצעת כאן הצעה.

א' שניידר:

	הוא חזר בו.

י' שטראוס:

	הוא כבר ירד מזה.

ישראל כץ:

	אני חושב, שאם זה יתקבל, זה יחסוך המון כספים לקופת המדינה, משום שהיום על כל אורח מחו"ל ועל משפחתו וכו' מוציאים מאות שקלים ביום שאתם מכירים בהם. זו האמת.

י' קפלן:

	אנו ראינו שההפניה לתקנה היא לא 81 דולר. מה שאנו מציעים פה זה לא 81 דולר אלא יותר. זה 81 דולר פלוס האש"ל שהוא 52 דולר - נכון?

א' אבו-ראזק:

	התקנה היא 185 דולר. זה יכול להגיע ל-185 דולר.

היו"ר מ' שטרית:

	פה כתוב לנו 81 דולר.

א' צחור:

	צריך להוסיף זאת.

י' קפלן:

	משה אשר, היינו אמורים לתקן זאת. אנו עלינו על הבעיה הזו בישיבה, וזה לא תוקן.

ישראל כץ:

	רואה-החשבון שטראוס, אני אפילו מופתע לרעה ומאוכזב מזה שאתה, כנציג לשכת רואי-חשבון, מייצג כאן בפועל רק את אלה שנוטים לשכור רואי-חשבון. בכל הסעיף הקודם אלה אנשים שלא שוכרים רואה-חשבון, ואתה ויתרת בקלות על זכויותיהם.

י' שטראוס:

	אני לא ויתרתי על שום דבר. אני לא הבעתי דעה.

ישראל כץ:

	אולי להבא כדאי להזמין מספר נציגים שייצגו את האזרחים. זה לא תפקידנו. מישהו היה צריך לדרוש גם בסעיף הקודם.

י' שטראוס:

	אדוני, זה לא שבעה שקלים. זה שלושה שקלים וחמישה שקלים, כלומר זה 15 ש"ח בחודש.

ישראל כץ:

	זה סיפור כבשת הרש.

היו"ר מ' שטרית:

	חבר-הכנסת ישראל כץ, אני מבקש ממך לחזור לסדר. כרגע, הם מתייעצים.

	בינתיים, אני עובר לסעיף הוצאות אחזקת טלפון. בדברי ההסבר נאמר: "התקנה 2ב לתקנות העיקריות שמתייחסת להתרת הוצאות שיחות טלפון קובעת כי גם אם הוכח שמקום המגורים משמש גם כמקום עיסוקו של הנישום, ההוצאות בגין 500 שחות טלפון אינן מותרות בניכוי. מוצע לקבוע כי אם מקום המגורים משמש גם כמקום עיסוקו של הנישום יותר לניכוי חלק יחסי מהוצאות הטלפון כמפורט להלן: לגבי הוצאת החזקת טלפון של עד 18 אלף ש"ח בשנה - יותרו בניכוי 80% מההוצאות, או ההוצאות בניכוי 1,800 ש"ח - לפי הסכום הנמוך. הוצאות אחזקת טלפון מעל 18,000 ש"ח - יותרו בניכוי ההוצאות בהפחתה של 3,600 ש"ח, ללא התחשבות אם השיחות הן בארץ או בחו"ל".

י' קפלן:

	המשפט הזה נכון לכל: "ללא התחשבות אם השיחות...".

א' שניידר:

	זה לא חל על טלפון נייד.

י' קפלן:

	המטריה פה היא רק למי שעיקר עיסוקו מביתו, כלומר אותה קבוצה שבה העסק של האדם הוא בביתו. מה שהיה קבוע בחוק עד היום הוא, שהניחו ש-500 פעימות המונה הראשונות הן הוצאה לא מוכרת, וכל השאר עיסקי. בינתיים, השתנתה כל התקשורת. בעבר, שיחה בין-עירונית היתה שיחה אחת בתוך העיר, והיום הכל הולך לפי זמן.

י' ליצמן:

	דרך אגב, "בזק" הולכת לשנות זאת.

ס' אלחנני:

	זה עדיין לא אושר.

היו"ר מ' שטרית:

	נעשו שינויים.

י' קפלן:

	ודאי, כיון ששונו איזורי חיוג.

היו"ר מ' שטרית:

	עיזבו את "בזק". זה לא משמעותי.

י' קפלן:

	אנו באים ואומרים: אם אדם עיקר עיסוקו בביתו ויש לו הוצאות אחזקת טלפון עד 18,000 ש"ח בשנה או 1,500 ש"ח- - -

י' ליצמן:

	למה הגעתם לסכום זה?

י' קפלן:

	עשינו בדיקה של נתונים.

י' ליצמן:

	כמה מוכר בכנסת?

היו"ר מ' שטרית:

	זה לא שייך לכנסת. זה רק לגבי אדם שהעסק שלו בבית, ואנו לא במצב הזה. תן לו להסביר.

י' קפלן:

	אם יש לו 18,000 בשנה או 1,500 ש"ח לחודש, שזו ההוצאה אותה מחלקים ב-12 - אנו מכירים 80% מההוצאה. כלומר, אנו מניחים ש-80% זה עיסקי, ו-20% זה פרטי. אם זה מעל 18,000 ש"ח - אנו מניחים שהוא מדבר בשנה באופן פרטי ב-3,600 ש"ח, כלומר ב-300 ש"ח לחודש.

היו"ר מ' שטרית:

	כמה זה באחוזים? אינך יודע כמה.

י' קפלן:

	אנו אומרים, ש-300 ש"ח לחודש פרטי הם הוצאה סבירה. כל היתרה היא עיסקי.

ישראל כץ:

האם 20% זה מעל 500 פעימות מונה או פחות?
	
היו"ר מ' שטרית:

	זה בלי קשר לזה. זה 20% מ-18,000 ש"ח.

י' קפלן:

	תלוי 20% ממה.

ישראל כץ:

	בממוצע.

י' קפלן:

תלוי איזו כמות של שיחות.	

ישראל כץ:

	איפה זה מתאזן?

היו"ר מ' שטרית:

	חבר-הכנסת ישראל כץ, עכשיו נשמע את אנה שניידר.

א' שניידר:

	התקנה הזו כאמור לא כוללת טלפון נייד.

היו"ר מ' שטרית:

	ברור.

א' שניידר:

	הנציב אמר, שהוא יבוא--

י' קפלן:

	אנו נבוא.

א' שניידר:

	--עם הוראות לעניין שנת 2001. למה לא לבוא כבר עכשיו ולומר שזה יחול בשנת 2001, כלומר להכניס כבר ישירות לתקנות טלפון נייד ולומר שתאריך התחילה לגבי טלפון נייד יהיה בשנת 2001?

י' קפלן:

	אמרתי את התשובה. לגבי מה שסביב נושא טלפון נייד, אמרתי שזה--

היו"ר מ' שטרית:

	--בעייתי?

י' קפלן:

	זה לא בעייתי.

א' שניידר:

	למה זה בעייתי?

היו"ר מ' שטרית:
	
	מדובר על הבית. הוא יקח חמישה פלאפונים ויתן לכל ילדיו, והכל על חשבון העסק.

י' קפלן:

	מדובר פה בסכום שהוא כסף מאד משמעותי. אנו הצענו 120 ש"ח טובת הנאה, כלומר לקבוע שווי שימוש של 120 ש"ח או להכיר הוצאה של 120 ש"ח פר-מכשיר. החישובים שלנו הביאו זאת לכך, שמדובר בתוספת הכנסה לאוצר המדינה של 250 מליון שקל.

א' שניידר:

	אם כך, מה רע?

י' קפלן:

	לא אמרתי שזה רע. אבל, אנו עושים עכשיו הערכה כוללת.

היו"ר מ' שטרית:

	מה הוא המצב הקיים היום בפלאפונים?

י' קפלן:

	אין הוראות לגבי פלאפונים.

היו"ר מ' שטרית:

	אם כך, איך נוהגים?

א' אבו-ראזק:

	לא נכון שהכל מוכר. מתווכחים.

י' קפלן:

	אין הוראות. היום, זה כמו כל הדברים האחרים. זה כמו נושא הביגוד.

ע' עטיה:

	במע"מ יש הוראות.

א' שניידר:

	במע"מ זה שני שלישים ושליש.

י' קפלן:

	רצינו לעשות גם בעניין הזה סדר, אך פה סביב הסדר היתה גם עלות כספית - לא עלות אלא נטל מס נוסף בסדר-גודל של רבע מיליארד שקל. כיון שלא רצינו לבוא ולקבוע באופן מוחלט אלא לעשות זאת במסגרת הכוללת- - -

היו"ר מ' שטרית:

	אתם תבואו בעתיד עם העניין.

י' קפלן:

	בודאי. אמרתי זאת.

ישראל כץ:

	היום, המצב הוא לפי הערכה של פעימות מונה שרק 125 ש"ח לערך, בסטיה של כמה שקלים, לא מוכר, וכל השאר מוכר. לפי מה שאתה מציע, אם זה כ-1,500 ש"ח לחודש, 20% אומר ש-300 ש"ח לא יהיה מוכר.

היו"ר מ' שטרית:

	נכון.

ישראל כץ:

	אם כך, למה שנאשר זאת?

היו"ר מ' שטרית:

	כי מנצלים זאת לרעה. כמה מכירים לך הוצאות שיחות בכנסת? כמה שיחות אתה מקבל בכנסת?

ישראל כץ:

	אני לא יודע.

היו"ר מ' שטרית:

	תבדוק את עצמך.

י' קפלן:

	ממתי חוקק הנושא של 500 השיחות?

א' אבו-ראזק:

	לדעתי, זה מ-1972.

י' קפלן:

	בכמה עלו מאז הוצאות התקשורת הפרטיות של כולנו, של כל אחד מאיתנו בבית? האם אנו לא יודעים זאת?! זה עולה בצורה משמעותית.
היו"ר מ' שטרית:

	זה משפר את המצב של אנשים.

ישראל כץ:

	היושב-ראש שטרית, זה לא משפר.

י' קפלן:

	זה לא משפר.

היו"ר מ' שטרית:

	80% יהיה מוכר, ו-20% לא יהיה מוכר.
	
ישראל כץ:

	20% הראשונים לא יהיו מוכרים, וזה 300 ש"ח לפי ממוצע של 1,500 ש"ח. היום, רק 125 ש"ח לא מוכרים, וכל השאר מוכר.

י' קפלן:

	חבר-הכנסת ישראל כץ, לגבי מי שהעסק שלו בבית, אתה מסכים איתי שכאשר נקבעו 500 השיחות- - -

ע' חוגי:

	התשלום הקבוע הוא 80 ש"ח. מה נשאר לך?

היו"ר מ' שטרית:

	למה 80 ש"ח? זה 43 ש"ח.

דובר:

	זה לחודשיים.

י' קפלן:

	אבל, התשלום הקבוע כולו פרטי. יש לך טלפון פרטי בבית, וכולו צריך לא להיות מוכר. אם כך, מה אתם רוצים?

ישראל כץ:

	שאלתי שאלה אחרת.

י' קפלן:

	חבר-הכנסת ישראל כץ, אני מסביר לך שוב. קודם כל, אתה צודק שבקטע הזה של הטלפון בבית למי שמקום עיסוקו בבית זו החמרה לעומת המצב הקיים.

ישראל כץ:

	בעצם, אתה לוקח מס--

י' קפלן:

	אבל, זה הכרח.

ישראל כץ:

	--בניגוד להצהרה.

י' קפלן:

	לא נכון. זה לא בניגוד להצהרה.

ישראל כץ:

	מאלה מחו"ל לא לקחת.

א' אבו-ראזק:

	זה לא אלה מחו"ל.

ישראל כץ:

	אני מדבר על הסעיף הקודם.

י' קפלן:

	אינך נותן לי להסביר. גם פה יש הקלה ביורוקרטית, כיון שבהוראות הקיימות, ולא אמרנו זאת, יש הוראה לגבי זה. בהוראות הקיימות כל כך התקדמנו בתחום התקשורת, ולא התקנו את התקנה. כדי שההוצאה תהיה מוכר, אם אתה מחייג מהבית, אתה חייב להביא את השעה, למי התקשרת, כמה עלתה השיחה הספציפית ומה נושא השיחה.

ישראל כץ:

	איפה זה כתוב?

י' קפלן:

	בחוק.

ישראל כץ:

	איפה זה מבוצע?

י' קפלן:

	אצל פקיד השומה.

היו"ר מ' שטרית:

	אם פקיד שומה רוצה להרוג מישהו, הוא- - -

י' קפלן:

	כל מה שאני בא ואומר הוא, שאנו רוצים לבוא ולמנוע את כל הדברים האלה.

ישראל כץ:

	אתה יודע בדיוק על מה ענית לי. חלק נכון וחלק - לא.

י' קפלן:

	אינך נותן לי לענות לך. הערתי הערה, שבכלל לא התייחסת אליה, ואמרתי שגם בענין הזה יש הקלה ביורוקרטית.

כמו שאמרת, פה זה מכביד לעומת המצב הקיים. יש הצדקה גדולה מאד להכביד, מכיון שכאשר אנו דיברנו על 500 השיחות האלה, אי אפשר היה לחייג מהבית לטלפון סלולרי כי הוא לא היה קיים. איזורי החיוג שונו.

היו"ר מ' שטרית:

	השימוש הפרטי בטלפון עלה באופן מהותי מאז התקנה, וזה נכון.

י' קפלן:

	בדיוק. לכן, אנו מתקינים זאת כאן.

ס' אלחנני:

	זה מסך-כל הוצאות מכשירי הטלפון הנייחים שיש לאותו נישום.

היו"ר מ' שטרית:

	שיש בבית.

י' קפלן:

	וזאת, אם עיקר עיסוקו בביתו.

ס' אלחנני:

	מה עם טלאפקס ופאקסימיליות וכו'?

א' שניידר:

	זה טלפון.

ס' אלחנני:

	האם זה כל חשבון הטלפון שלו, כל הנייחים?

היו"ר מ' שטרית:

	לא ניידים.

ס' אלחנני:

	אתה תבוא עם כל השיכלולים, כי עוד מעט יהיה אינטרנט וכו'.

א' שניידר:

	סמדר אלחנני, הכל טלפון: אינטרנט, פאקס וכל זה.

ע' חוגי:

	מה קורה אם לאדם יש שלושה קוים בבית, ויש לו טלפון אחד שהוא באמת פרטי שמשתמשים בבית ושני טלפונים אחרים?

י' קפלן:

	אתה צודק. השאלה במקום.

ע' חוגי:

	האם אתה מכיר בכל שלושת הקווים או בכל קו בנפרד?

היו"ר מ' שטרית:

	מדובר על סך-הכל.

ע' חוגי:

	מדובר על קו.

ס' אלחנני:

	הוא ענה על השאלה הזו. זה חשבון ההטלפון.

היו"ר מ' שטרית:

	יכולים להיות עשרים קוים בבית, ואתה משלם X וזה מוכר.

י' קפלן:

	אני אומר בפעם העשירית, שאנו באים עם הקלה ביורוקרטית.

היו"ר מ' שטרית:

	בעיניי, זה נוח. אשתי עובדת בבית. זה פחות כאב ראש. האם מישהו מתנגד לזה?

ח' כץ:

	לחלוטין, לא.

ישראל כץ:

	בכמה הכנסה מדובר כאן? מה הוא האומדן?

היו"ר מ' שטרית:

	זו לא הכנסה. זה בעיקר יותר סדר.

י' קפלן:

	אלה לא סכומים גדולים.

ס' אלחנני:

	התכנית היא לזקוף לכל השכירים את שווי ההטבה מהפלאפון, שזה המון כסף. יוני קפלן, נכון?

ישראל כץ:

	זה לגבי כל מי שעוסק מהבית. כמה אנשים כאלה יש בערך?

ס' אלחנני:

	עשרות אלפים.

י' קפלן:

	לא עשרות אלפים. זה לא יותר מעשרים אלף.

א' נוסבאום:

	יש בעלי מקצועות חופשיים שביתם לא מקום עיסוקם הקבוע.

היו"ר מ' שטרית:

	זה לא חל.

א' נוסבאום:

	יש הוצאות בפועל.

היו"ר מ' שטרית:

	לא דנים בזה. דנים באנשים שעיסוקם בבית בלי תרגילים מסביב.

א' נוסבאום:

	לא. כי כאן, בתקנה, כתוב שזה רק מתייחס להם ולכאורה משתמע שלאחרים- - -

היו"ר מ' שטרית:

	נכון. זה מתייחס רק לאנשים שעיסוקם בבית.

י' קפלן:

	זה היה המצב הקיים.

היו"ר מ' שטרית:

	אני מעמיד להצבעה את אישור התקנה.

ה צ ב ע ה

התקנה, לגבי הוצאות אחזקת טלפון, התקבלה.


היו"ר מ' שטרית:

	התקנה אושרה.

	עתה עוברים לביטול תקנה 2א.

י' קפלן:

	זה טכני.

היו"ר מ' שטרית:

	נחזור לסעיף הקודם לגבי אירוח אדם מחו"ל. האם אתם מוכנים? האם התייעצתם? האם יש לכם עמדה?

י' קפלן:

	לא הספקתי להתייעץ.

ישראל כץ:

	אני רוצה להגיד לך, שלפי המספר שאתה אמרת, זה בערך 3.5 מליון ש"ח לחודש עודף הכנסה שאתם מקבלים על פי המצב הזה.

היו"ר מ' שטרית:

	המדינה.

ע' חוגי:

	שלושים מליון ש"ח.

י' קפלן:

	זה מה שאמרתי. זה לא כסף.

ישראל כץ:
	אתה יודע מה? תגיד זאת מהדוכן באולם המליאה.

ע' חוגי:

	שלושים מיליון לשנה זה הרבה כסף.

היו"ר מ' שטרית:

	חברים, האם יש לכם עמדה בעניין?

י' ליצמן:

	משכו את זה.

היו"ר מ' שטרית:

	תקנה 2א היא טכנית, ואנו מאשרים אותה. כתוב בה: "לא יותר ניכוי הוצאות בשל מס על רכב המשתלם לפי חוק מס מימון רכש (הורואת שעה), התשל"ד-1974". אין יותר מס רכש. אנו מאשרים את התקנה הזו.

ישראל כץ:
	מה לגבי אירוח אדם מחו"ל?

היו"ר מ' שטרית:

	לגבי אירוח אדם מחו"ל, אין להם עדיין עמדה מגובשת. זה לא מובא בפנינו כרגע.

א' שניידר:

	אם כך, אני מוחקת זאת.

היו"ר מ' שטרית:
	כן, זה נמחק.

ישראל כץ:
	אני רוצה שיירשם בפרוטוקול ש-40 מליון ש"ח לשנה זה לא כסף.

היו"ר מ' שטרית:
	בשביל מס הכנסה זה לא כסף.

תקנות מס הכנסה (כללים בדבר ניכוי הוצאות להתאמת המושכר) (תיקון), התש"ס-‏2000




היו"ר מ' שטרית:

	אנו עוברים לתקנות מס הכנסה (כללים בדבר ניכוי הוצאות להתאמת המושכר) (תיקון), התש"ס-2000. דוחים זאת לעת אחרת.

י' קפלן:

	אנו דוחים את הדיון בתקנה לגבי ניכוי הוצאות להתאמת המושכר לעת יותר מאוחרת.

י' שטראוס:

	לטובתך, תעביר זאת.

י' קפלן:

	לטובתך, כדאי לך.




תקנות מס הכנסה (קביעת שיעור הריבית) (תיקון), התש"ס-2000
תקנות מס הכנסה (קביעת שיעור הריבית לעניין סעיף 3(י)) (תיקון), התש"ס-2000




היו"ר מ' שטרית:

	אנו עוברים לתקנות מס הכנסה (קביעת שיעור הריבית) (תיקון), התש"ס-2000 ולתקנות מס הכנסה (קביעת שיעור הריבית לעניין סעיף 3(י)), התש"ס-2000.

י' קפלן:

	בקביעת שיעור ריבית אנו מדברים על שני סעיפים בפקודת מס הכנסה, על פיהם חוקקו תקנות: סעיף 3(ט), וסעיף 3(י). סעיפים אלה מדברים במה שנקרא בעגה המקצועית: הכנסה רעיונית, וזה קודם כל סעיף 3(ט). הכנסה רעיונית קיימת פה בשלוש מסגרות יחסים: כאשר מעביד נותן הלוואה לעובדו וההלוואה היא בהצמדה לא בתנאי שוק רגילים כלומר עם ריבית נמוכה או בלי הצמדה ואז לכאורה  לעובד נוצרת כאן הכנסה רעיונית, כאשר נותן שירותים נותן למקבל שירותים וכאשר חברה נותנת לבעל השליטה שלה. אלה שלוש המסגרות שסעיף 3(ט) חל עליהן. עד היום, התקנה קובעת שאם ההלוואה ניתנת כשהיא צמודה למדד פלוס שני אחוזי ריבית היא לא חלה. כלומר, זה המינימום. אם זה ניתן בפחות, ההפרש חל, כלומר ההפרש הוא הכנסה רעיונית.

ע' חוגי:

	מה קורה אם זו הצמדה לדולר?

י' קפלן:

	אתה עדיין חי פה. מה שמצמידים זה למדד פלוס שני אחוזים.

ע' חוגי:

	האם אין הצמדה לדולר?

י' קפלן:

	לא.

היו"ר מ' שטרית:

	לא מכירים בדולר בארץ.

ע' חוגי:

	למה? מה קורה בבנקים?

היו"ר מ' שטרית:

	אבל, זה עסק פרטי. אם אתה רוצה להכיר מול מס הכנסה, הם יחשבו כמה זה הדולר ויעשו לך חשבון.

י' קפלן:

	אם הריבית ניתנה בשלוש המסגרות האלה בריבית יותר נמוכה מאשר מדד ושני אחוזים, ההפרש נזקף כהכנסה רעיונית.

י' ליצמן:

	אתה אומר עכשיו שכל גמ"ח חייב מס הכנסה.

י' קפלן:

	מה פתאום גמ"ח?

היו"ר מ' שטרית:

	זה כלל לא נוגע לגמ"ח. האם גמ"ח משלם מס הכנסה? מדובר פה רק על עסקים.

א' שניידר:

	גמ"ח זה לא הלוואה.

היו"ר מ' שטרית:

	גמ"ח יכול לתת מתנה, אם הוא רוצה. הוא לא משלם על זה מס.

י' ליצמן:

	זה מה ששאלתי. האם מדובר רק למעביד או גם לקרן גמ"ח?

היו"ר מ' שטרית:

	רק לעסקים.

א' שניידר:

	זה נוגע למעביד ולעובד.

י' קפלן:

	אלה שלוש המסגרות שאנו עוסקים בהן: יחסי עובד ומעביד, נותן שירותים ומקבל שירותים וחברה ובעל השליטה.

י' שטראוס:

	בעל השליטה פה זה 5%.

היו"ר מ' שטרית:

	ריבונו של עולם, אינני מבין למה מתפרצים באמצע דבריו. אני מבקש לא לדבר בלי רשות. אי אפשר לנהל כך דיון. אנו דנים רק בענייני עסקים. מדובר על מתן הלוואות ממעביד לעובד, מחברה לבעל שליטה וממספק שירותים למקבל שירותים. כאשר אדם נותן הלוואה אחד לשני, השאלה היא איך מתייחסים אליה. במצב הנוכחי, אומר נציב מס הכנסה, כאשר אדם נותן הלוואה אחד לשני באחד מהסקטורים האלה- - -

א' שניידר:

	נניח, מעביד נותן לעובד.

י' קפלן:

	אתה יכול להיות יועץ מס בסוף.

היו"ר מ' שטרית:

	אינני יועץ מס, אך אין לי ברירה. את הנושאים האלה עברנו המון שנים. במצב הנוכחי, אם ההלוואה ניתנת צמודה בריבית עד שני אחוזים, ההלוואה הזו לא נחשבת כהטבת מס. אם היא ניתנת בפחות משני אחוזים, ההפרש נחשב כהטבת מס. אם, נניח, שהוא נותן לך הלוואה צמודה ללא ריבית, יקחו את ההצמדה פלוס שני אחוזים.

ע' חוגי:

	אם הבעלים נתן הלוואה לחברה ואחר כך לקח אותה חזרה, האם גם אז תתנו את ההטבה הזו?

א' אבו-ראזק:

	יש צו מס הכנסה. כן נותנים.

היו"ר מ' שטרית:

	השאלה במקומה. נקיים את הדיון ונחזור אליה. יוני קפלן, הסבר מה יש פה.

י' קפלן:

	המצב היום הוא עד שני אחוזים.

י' שטראוס:

	אם זה עוסק, זה פלוס מע"מ.

י' קפלן:

	כאן אנו מתקנים זאת במקום שני אחוזים לאור עליית הריבית במשק, שכבר קרתה מזמן אך צריך פעם אחת לעשות זאת, ועל הסעיף הזה גם מוצע לקבל הטבות מס סמויות גדולות מאד כיון שאתה לוקח את ההלוואה בסכום של מליון ש"ח מהחברה שאתה שולט בה ומשלם על זה הצמדה פלוס שני אחוזים, שם אותו בבנק עם עשרה אחוזים פטור.

ישראל כץ:

	האם זה רטרואקטיבי מהרגע שזה מתקבל?

י' קפלן:

	אנו עושים זאת מה-1 במרץ. זה חל על יתרות ההלוואה ל-1 במרץ.

ישראל כץ:

	נניח, שעובד לקח היום הלוואה מהעסק לחמש שנים. ב-1 במרץ חלה התקנה. הוא לקח הלוואה לפני שנה, ויש לו עוד ארבע שנים להלוואה הזאת. האם אתה משנה לו עכשיו את התנאים?

י' קפלן:

	לא לשנה, אלא לארבע שנים. אני לא משנה לו את תנאי ההלוואה.

ישראל כץ:

	זו חקיקה רטרואקטיבית. זה על עיסקאות שנעשו.

היו"ר מ' שטרית:

	חבר-הכנסת ישראל כץ, אתה אומר כך: אם אדם ניצל שלא כשורה וקיבל הטבה- - -

ע' חוגי:

	הוא קיבל כשורה.

היו"ר מ' שטרית:

	מהיום שהחוק עובר זה לא כשורה.

ע' חוגי:

	תדבר על עיסקאות מעכשיו והלאה.

מ' אשר:

	זה מ-5,000 ש"ח.

היו"ר מ' שטרית:

	אפשר לעשות זאת מיום החוק.

י' קפלן:

	חבר-הכנסת ישראל כץ, אתה קודם דאגת לחלשים.

היו"ר מ' שטרית:

	פה זה לא החלשים.

ישראל כץ:

	עכשיו, אני דואג לחזקים. אני דואג לכולם.

י' קפלן:

	אתה דואג להם בגדול.

היו"ר מ' שטרית:

	כדי שלא תהיינה פה אי-הבנות, אני אומר שיש פה ניצול של העניין הזה בצורה מפליגה.

ישראל כץ:

	זו חקיקה רטרואקטיבית.

י' קפלן:

	אין היום רטרואקטיביות.

היו"ר מ' שטרית:

	אי אפשר שכולם ידברו  יחד. אני מנסה לקצר את הדיון. יש ישיבה נוספת.

	הנקודה פשוטה: לצערי, ההטבה הזו, שקיימת היום בתוך המסגרת החוקית הקיימת, מנוצלת ע"י בעלי אמצעים כדי להפיק הטבה. אם אדם יכול לקבל הלוואה בשני אחוזים, להפקידה צמוד ולקבל עליה צמוד שישה אחוזים, הוא מרויח ארבעה אחוזים באמצע. אם היה מדובר במאה ש"ח גמ"ח, אין ויכוח. כשאדם לוקח מליון או שני מליונים, יש לזה משמעות. עכשיו, מנסים ומבקשים לתקן את הדבר הזה.

ישראל כץ:

	שאלתי לגבי רטרואקטיביות.

היו"ר מ' שטרית:

	לגבי רטרואקטיביות, אפשר לעשות אחת מהשתיים: אפשר להחיל את התקנה מיום אישורה--

ישראל כץ:

	--ולא על עיסקה שכבר בוצעה.

היו"ר מ' שטרית:

	אסביר לך מה ההבדל. כשאתה אומר "מיום אישורה", זאת אומרת: אם היתה לך הלוואה לארבע שנים, על הימים שהיתה לך הלוואה אתה פטור.

י' קפלן:

	לא פטור, אלא שני אחוזים.

היו"ר מ' שטרית:

	שני אחוזים. מהיום ואילך זה יוכר לך כהטבה ותשלם עליה מס.

ישראל כץ:

	האם אתה זוכר את ההסתייגות היחידה שהתקבלה בכנסת בנושא התקציב, שחזרנו לכאן בגינה? היא היתה על הרבה פחות מזה. חבר-הכנסת רוני מילוא אמר בהסתייגות: תכנית שכבר התחילה, גם היא תימשך אחרי זה עדיין ישארו התנאים שהיו. כאן תכנית שמבוצעת - אתה רוצה באמצע לשנות את התנאים.

היו"ר מ' שטרית:

	זה דבר אחר.

ישראל כץ:

	נניח, שאיש עסקים לקח הלוואה ותיכנן את האופק הכלכלי.

מ' אשר:

	מנצלים זאת לרעה.

היו"ר מ' שטרית:

	חבר-הכנסת ישראל כץ, יש אלפי חקיקות רטרואקטיביות בכנסת.

י' קפלן:

	זה לא רטרואקטיבי.

י' ליצמן:

	לא. הוא צודק בזה.

היו"ר מ' שטרית:

	חבר-הכנסת ליצמן, אבל זה לא שווה אחד לשני. יש אלפי חקיקות רטרואקטיביות. אם קנית דירה והחליטו להטיל מס רכוש על דירה, אתה משלם. האם אתה יכול להגיד שזה רטרואקטיבי? אין דבר כזה.

מ' אשר:

	זה לא מראש. אתה חותך זאת באמצע.

ישראל כץ:

	אינני מתנגד לעצם הרעיון, אלא לרטרואקטיביות.

היו"ר מ' שטרית:

	תפסיקו את הדיון ביניכם. חבר-הכנסת ישראל כץ, אתה אמרת את שלך והוא אמר את שלו וגמרנו.

ע' עטיה:

	רציתי להציע, שהלוואות בסכומים של עד 10,000 ש"ח יהיו רק בהצמדה בלי ריבית. וזאת, למען האנשים הקטנים וכדי לעזור לחלשים.

היו"ר מ' שטרית:

	זה לא גמ"ח.

א' אבו-ראזק:

	היום, בחוק זה עד 5,700 ש"ח.

ע' עטיה:

	זה ממילא קיים. אם כך, תגדיל זאת.

א' אבו-ראזק:

	למה להגדיל?

ע' עטיה:

	זה לעובדים ולהלוואות בסכומים קטנים.

מ' אשר:

	היה סכום, ומעדכנים אותו בצורה שוטפת. היום, זה כבר כמעט 6,000 ש"ח.

ב' שניר:

	אני ברוך שניר מהמחלקה הכלכלית באיגוד לשכות המסחר. ברצוני לחדד את המשמעות הכלכלית לגבי ההלוואות האלו במישור של יחסי עובד-מעביד. מה היא האלטרנטיבה? כשאותו עובד שבא ולוקח את ההלוואה מהמעביד, האלטרנטיבה היא לקחת זאת צמוד מדד, ואתמול בדקתי שזה צמוד פלוס שני אחוזים, אם נניח שזה סכום של 10,000 ש"ח, או לקבל- - -

ישראל כץ:

	האם אתה יכול לדבר יותר לאט? אינני עוקב אחריך.

ב' שניר:

	אני שואל מה היא האלטרנטיבה של שכיר שפונה למעביד ולוקח את ההלוואה הזו. הוא הולך לבנק: סכום של 10,000 ש"ח - הלוואה צמודה זה צמוד פלוס 9%, ואתמול בדקתי זאת. אפשרות אחרת היא ריבית קבועה או משתנה - הפריים פלוס 3% או פלוס 4%. שניהם בריביות ריאליות גבוהות מאד. פה מדובר על העלאת שיעור הריבית הריאלית מצמוד פלוס 2% לצמוד פלוס 4%. יש לזכור, שזהו אפיק נתינת אשראי שהוא זול יחסית אלטרנטיבית ממקורות אשראי יקרים יותר בשוק. אינני חושב, שזה כזה היקף שימוש כזה רחב או מניע ספקולטיבי שגלום בו שמצדיק לנגוע באפיק הזה.

היו"ר מ' שטרית:

	אולי לא בין עובד ומעביד, אך מה בין חברה לבעל שליטה?

ב' שניר:

	אני מתייחס כרגע לעובד-מעביד. אני ממשיך את הקו של חבר-הכנסת ישראל כץ בהקשר הזה. נניח, ואני מגביל זאת להלוואה צמודת מדד, שלקחתי הלוואה צמודת מדד לפני שנתיים בתנאי ריבית - צמוד פלוס 4%.  המשמעות כרגע היא שאתה משנה לי את שיעור גובה הריבית באמצע ההלוואה.

י' קפלן:

	מה פתאום?

מ' אשר:

	לא נכון.

א' אבו-ראזק:

	חקיקה רטרואקטיבית היא אם היינו אומרים: "הלוואות שלקחת לפני שנתיים - ניקח עליהן זה 4%".

	הכנסת העבודה נצמחת מדי חודש בחודש. ההלוואה הזו באה להחליף משכורת. אם מחר שיעור המס על הכנסת העובד יירד ל-40%, האם אתה תגיד שיש חקיקה רטרואקטיבית ונחזיר?

ישראל כץ:

	אני לא אגיד.

א' אבו-ראזק:

	אתה לא תגיד, כי ההלוואה הזו היא עיסקת חליפין. היום, הוא נותן את שירות העבודה במקום זה מקבל היום שכר עבודה בצורה של הלוואה, וזה הכל. זה לא קשור לרטרואקטיביות.

ישראל כץ:

	אלה דברים שונים. כאן יש מסלול שהחוק איפשר אותו - טוב או לא טוב. הוא היה פעם ריאלי, והיום הוא לא ריאלי. יכול להיות, שהמדיניות החדשה של הממשלה תצליח, ובכלל הריבית תרד לאחור.

י' קפלן:

	אז, נתקן.

ישראל כץ:

	הבקשה שלכם הגיונית מיסודה, למרות שהיום זו תקופה של הורדות ריבית. אתם מביעים כאן אי-אמון בשאיפת הממשלה להוריד ריבית.

	כרגע, אינני יכול לשלוף זאת מהשרוול, אך אני בטוח שיש לא מעט מקרים שזה ייהפך למצב שאדם תיכנן את אופק חייו, וזה לא חשוב לי אם הוא איל הון או אדם שלקח הלוואה ממקום העבודה. הוא לקח סכום מסויים ותיכנן זאת בכללים מסויימים שמותרים לפי החוק ולפי התקנות הקיימות. אתם תשנו לו עכשיו באמצע המסלול. אם הייתם אומרים: "כל עיסקה שבוצעה לפני ה-1 במרץ - זה לא יחול עליה עד שהיא תסתיים, וכל מה שיהיה אחרי זה - אז זה יחול" - זה היה נשמע דבר סביר.

ע' חוגי:

	אני חושב, שיש בעיה מסויימת בתקנה הזו. יש אי-שויוניות בין עובדי המדינה לבין שאר הסקטורים. הריביות, שעובדי המדינה מקבלים בבנק "יהב", נמוכות מאד; זה צמוד פלוס אחוז או שני אחוזים ואף פחות מזה. אני חושב, שצריך להשוות לגבי האלטרנטיבה של אותו עובד שעובד במפעל, שיש לו את בעל המפעל שלו שזה כמו בנק "יהב" שיש לעובדי המדינה.

י' קפלן:

	על הלוואות בנק "יהב", על ההפרשים האלה, משולם מס.

ע' חוגי:

	האם בתור עובד מדינה אני אשלם מס על ההפרשים?

י' קפלן:

	המדינה משלמת.

ע' חוגי:

	המדינה משלמת. זו עזרה.

י' קפלן:

	תיקח זאת כתוספת שכר. מה זה משנה?

ע' חוגי:

	אתה, בתור מס-הכנסה, תהיה כמו המדינה, ואל תטיל את המס. זו ההטבה שאפשר לתת לפועלי היצור.

י' קפלן:

	היא ניתנת לפועלי הייצור. סילחו לי, אך אינכם יורדים לשורש העניין.

ע' חוגי:

	אינני מדבר על מצב שבין הבעלים לחברה. אני מדבר על הפועלים הפשוטים שלוקחים את ההלוואות האלה למען הלחם והחלב.

י' קפלן:

	בעבר, לאורך שנים, היתה רק הצמדה ולא היתה ריאלית ריאלית כלל. אני חושב, שהמחוקק צריך להיות עיקבי, גם אם החברים פה משתנים. נדמה לי, שבשנת 1996 או 1995 נקבעו שני אחוזים.

מ' אשר:

	1997.

י' קפלן:

	נקבעו שני אחוזים ב-1997. כל הנושאים, שאתם העליתם כאן ומה שאתה העלית, חבר-הכנסת ישראל כץ, הועלו, ואז נקבע שגם על הלוואות שנלקחו בעבר יחילו את שני האחוזים למרות שזה היה רק עם הפרשי ההצמדה. באו חברי ועדת הכספים והעלו את טיעון העובדים הקטנים. זה לא היה ביוזמת החקיקה שלנו אז, ב-1997, ולכן החליטו שעל הלוואה של עד 5,700 ש"ח אין ריבית ריאלית כלל - גם לא שני אחוזים - אלא רק הצמדה. במשמעות של מצב המשק היום זה כלום.

היו"ר מ' שטרית:

	זה העובד הקטן.

י' קפלן:

	מה קורה בפועל? היכולת לתת הלוואה ללא ריבית מנוצלת. אינך יכול לעשות אבחנה כל כך בין בעלי שליטה לבין שכיר שהוא מנכ"ל שמרויח 50, 60 ו-70 אלף ש"ח שכן גם הוא שכיר. למעשה, חלק מההלוואות ניתנות בדרך הזו היום כהסוואה של משכורת. זו הטבה שנמשכת לאורך כל הזמן. זו הלוואה צמיתה שנמשכת כל הזמן.

ע' חוגי:

	תגביל את ההלוואות.

י' קפלן:

	הגבלנו, וזה רק מעל 5,700 ש"ח. זה מה שהצענו.

ישראל כץ:

	הוא יכול לומר, שמה-1 במרץ אסור לעשות יותר הסכמים כאלה.

י' קפלן:

	מה זה "אסור"? האם אני יכול להודיע?! זה העניין.

ישראל כץ:

	אבל, צריך שזה לא יהיה על מה שנעשה.

היו"ר מ' שטרית:

	חבר-הכנסת ישראל כץ, לגבי מה שנעשה הוא כבר לא שילם. הוא נהנה. מה שהוא קיבל - הוא כבר נהנה.

ישראל כץ:

	הוא לא נהנה. אולי הוא עשה זאת החודש.

י' קפלן:

	אסביר לך מה אתה אומר לגבי העבר. לגבי העובדים הקטנים, זה קיים ומובנה בתקנה לא בשני אחוזים אלא באפס אחוזים עד סכום של 5,700 ש"ח.

	יש את הגדולים, והם אלה ששולטים והם אלה שיכולים לקבל את ההחלטה האם למשוך חלק כמשכורת או חלק כהלוואה, ואני אומר שחלק מהדברים נמשכים גם כהלוואה צמיתה המוחזרת ביום הפרישה שלו, וההפרש בין הריבית של שני אחוזים לריבית הריאלית במשק זה למעשה משכורת סמויה או הטבה סמויה. יש הרבה מאד בעלי שליטה, וזה למעשה בכל החברות הפרטיות הקטנות, שגם עובדים בתוך המערכת. אינך יכול לעשות את האבחנה הזו ביניהם. אני כבר לא מדבר על השכירים הבכירים שנופלים בשתי הקטגוריות.

	לגבי הלוואות העבר, אנו לא באים ואומרים לשנות את תנאי ההלוואה. כלומר, אם המעביד נתן לעובד שלו או אם בעל השליטה לקח הלוואה מהחברה שלו או שזה בין נותן שרותים למקבל שירותים נלקחה הלוואה, נניח, אך ורק צמודה למדד - ההלוואה הזו תישאר צמודה למדד. אנו לא אומרים לו: "תשנה עכשיו את ההלוואה שלקחת בעבר".

י' ליצמן:

	יש את הריבית.

י' קפלן:

	לא את הריבית. טובת ההנאה שנצמחה לך על ההכנסה הזו במקום שני אחוזים היא ארבעה אחוזים. למה הדבר דומה?

י' ליצמן:

	מאז, הריבית ירדה.

י' קפלן:

	הדבר דומה לכל שינוי שלמעשה אתה עושה. נניח, שמחר יבואו ויגידו שרוצים להעלות את שיעור המס במדינת ישראל. אנשים הקימו עסקים במצב מיסוי מסויים - על הרווחים העתידיים שלהם רק יעלו את שיעור המס, ולא יעלו על הרווחים שלהם בעבר. גם פה אנו הולכים להעלות את שיעור הריבית הריאלית משני אחוזים לארבעה אחוזים על הרווח העתידי שהוא הולך להפיק מההלוואה הזו, ולא על הרווח של העבר. לכן, אין פה שום רטרואקטיביות. הוא לא רוצה - שיחזיר את ההלוואה.

ישראל כץ:

	לדעתי, יש כאן שתי אפשרויות: אחת - מה שאמרתי קודם, שלא נראה לך, שרק מה שייחתם או איך שתגדיר זאת אחרי ה-1 במרץ, והשניה - לדחות לסוף השנה את תחולת התקנה של העלאת הריבית. אני אומר זאת כאיש עסקים בעבר ולא הכי גדול. גם אותם מישהו צריך לייצג כנראה. אני רואה, שלשכת רואי-החשבון לא מייצגת אותם בעניין.

י' קפלן:

	זה מפני שהיא יודעת שגם ארבעה אחוזים הם עדיין הטבה.

ישראל כץ:

	אנשים מתכננים את חייהם.

י' ליצמן:

	עשית זאת, כאשר הריבית היתה גבוהה.

א' אבו-ראזק:

	אבל, אז היתה אינפלציה, והיום אין אינפלציה. היום, כל אחוז משמעותי.

י' קפלן:

	אני מדבר קדימה.

ישראל כץ:

	אני מדבר על אנשי עסקים.

היו"ר מ' שטרית:

	אסביר. חבר-הכנסת ישראל כץ, על מי אתה רוצה להגן?

ישראל כץ:

	במקרה הזה? - על בעלי העסקים.

היו"ר מ' שטרית:

	הרשה לי להסביר לך בדוגמא. נניח, שאדם לקח הלוואה של 100 אלף ש"ח ומחילים עליו את ההטבה הזו והריבית משתנה לו עכשיו משני אחוזים לארבעה אחוזים, כלומר במקום ריבית של 2,000 ש"ח זה יהיה 4,000 ש"ח.

י' קפלן:

	זו הכנסה.

היו"ר מ' שטרית:

	במקום 2,000 ש"ח זה יהיה 4,000 ש"ח, ועל זה יטילו מס.

ס' אלחנני:

	וזאת, על ההפרש בין 2,000 ש"ח ל-4,000 ש"ח.

היו"ר מ' שטרית:

	זה ברור. יטילו מס על ההפרש - על 2,000 הש"ח.

דובר:

	לחודש.

היו"ר מ' שטרית:

	לא. זה לשנה. הוא ישלם 1,000 ש"ח.

מ' אשר:

	זה עוד 100 ש"ח לחודש.

היו"ר מ' שטרית:

	זה על 100 אלף ש"ח. על מי אנו הולכים להגן? לגבי העובד הקטן, זה אפילו לא 100 ש"ח לשנה. בשביל מה זה? על מי אתם מגינים? אני אומר לך, שזו פירצה המנוצלת לרעה בצורה נבזית מאד.

ישראל כץ:

	אשאל זאת ההיפך: האם, לדעתך, זו המציאות שמנוצלת לרעה כדי להרוויח 100 אלף ש"ח לשנה?

מ' אשר:

	כן.

היו"ר מ' שטרית:

	מדובר על מליונים.

י' קפלן:

	מה קורה אם לקח עשרה מליון ש"ח?

ישראל כץ:

	אינך יכול להציג זאת איך שנוח לך.

מ' אשר:

	הוא שם זאת בפק"מ פטור ומקבל 15%. זה מנוצל לרעה.

ישראל כץ:

	אם יש כאן תופעה של מליונים, אז הנזק הכספי שייגרם לאחד כזה- - -

היו"ר מ' שטרית:

	יש אנשים, שניצלו זאת לרעה ו'דפקו' את המדינה. למה אני צריך להגן עליהם? זו פירצה לפי החוק, שמנוצלת לרעה.

ישראל כץ:

	האם אתה יודע כמה רואי-חשבון חיים מכל הפרצות החוקיות שהמדינה מאפשרת להם?

היו"ר מ' שטרית:

	מה אתה רוצה? תצביע נגד. זו זכותך.

ע' חוגי:

	האם אפשר לעשות בנושא הזה מדרגות, לדוגמא: בהלוואות עד 100 אלף ש"ח זה יהיה 4% או 3%?
	
היו"ר מ' שטרית:

	אין לנו הצעה כזו.

ע' חוגי:

	אני שואל את מס הכנסה, מבחינת ההסתכלות שלהם. מי שלקח מעל מליון ש"ח - מצידי, תיתן לו 10%. אבל, אינך יכול גם לקנוס.

היו"ר מ' שטרית:

	לא רוצים לקנוס לוקח הלוואה.

ישראל כץ:

	מצידי, אפשר שיקבעו שבעוד שנה אי אפשר לקחת הלוואות.

היו"ר מ' שטרית:

	אין הצעה כזו.

ישראל כץ:

	אני מדבר על המהירות הזו, בה אתה משנה את כללי המשחק.

היו"ר מ' שטרית:

	זו לא מהירות. חבר-הכנסת ישראל כץ, זו לא פעם ראשונה שעושים זאת.

י' קפלן:

	זה נעשה כבר.

ישראל כץ:

	זו פעם ראשונה שאני מדבר על זה.

ס' אלחנני:

	ברצוני להדגיש, שההטבה הזו היא פונקציה של שיעור הריבית במשק; ככל שהיום הריבית הרבה יותר גבוהה אתה לוקח את הלוואה הזאת, וזו הרי דרך לשלם שכר, ומשקיע בתכנית חיסכון. יכול להיות, שהריבית בתכנית חיסכון כל כך גבוהה. התמריץ הוא עצום לקחת הלוואות כאלה.

	מה שהייתי רוצה לבקש מיוני קפלן הוא לעשות מנגנון יותר גמיש של קביעת שיעור הריבית - ה-BENCHMARK הזה - כי בתקופות ששיעור הריבית גבוה זה נמוך. זו הטבה לא נורמלית כרגע.

י' קפלן:

	את צודקת. זה מה שהיינו צריכים לעשות.

ס' אלחנני:

	אני מאמינה גם לשר האוצר וגם לנגיד בנק ישראל, שהריבית האלטרנטיבית תלך ותפחת. הריבית האמיתית במשק תלך ותפחת. כיום, זה שיעור הריבית שהמדינה מגייסת בה כסף. זו הריבית של המדינה, והיא תלך ותפחת. פעם בשנה אתה בא לדווח לנו.

היו"ר מ' שטרית:

	הנקודה ברורה. האם יש מנגנון?

י' קפלן:

	סמדר אלחנני, הרעיון, שהעלית, הוא רעיון שחשבנו עליו, אבל הוא נפל בגלל- - -

היו"ר מ' שטרית:

	חבר-הכנסת ישראל כץ, אם, תיאורטית, הריבית מחר תעלה ל-20%, אז אתה אומר: מי שלקח הלוואה שישאר בהטבה של 20% רווח כיון שלקח את ההלוואה מראש.  זה לא צודק.

ישראל כץ:

	אם רוצים לסגור זאת לגמרי - שיסגרו. אני מדבר על טווח ההתארגנות. כמה שנים יש כבר את הסיפור הזה?

היו"ר מ' שטרית:

	מה זה משנה ההתארגנות?

י' קפלן:

	זה משנת 1997.

ישראל כץ:

	שלוש שנים עם ריבית כזו לא עשיתם כלום, ועכשיו באים ורוצים לעשות זאת תוך חצי חודש.


היו"ר מ' שטרית:

	היום, באים לתקן. למה לא?

ישראל כץ:

	מה קרה? תן כמה חודשים קדימה. תן לאדם להתארגן.

היו"ר מ' שטרית:

	מה יש לו להתארגן? אם הוא רוצה את ההלוואה החדשה - זכותו.
	
ישראל כץ:

	אין לעשות זאת בטווח של שבועות. תסכימו לדחות בכמה חודשים, כדי שאדם יוכל להתארגן.

היו"ר מ' שטרית:

	מה זה "כמה חודשים"? מה הוא הטווח?

ישראל כץ:

	האם סוף השנה זה יותר מדי?

י' קפלן:

	כן.

ישראל כץ:

	אם כך, תעשה נובמבר או ספטמבר.

היו"ר מ' שטרית:

	זה ניצול לרעה.

ישראל כץ:

	אתה יודע מה? תעשה יולי - בסדר?

היו"ר מ' שטרית:

	ה-1 ביוני.

י' שטראוס:

	אני מפנה את תשומת לב חבר-הכנסת ישראל כץ לכך שהוא לא מבין שאף אחד לא יחזיר גם עם מדד פלוס 4%. לא שווה לו להחזיר זאת.

היו"ר מ' שטרית:

	לא שווה להחזיר, כי יש לו הטבה ענקית.

	אני מקבל את הצעת חבר-הכנסת ישראל כץ בעניין הזה. התקנות הן החל מה-1 ביוני 2000. אדוני הנציב, האם זה מקובל עליך?

י' קפלן:

	כן.

היו"ר מ' שטרית:

	אני מעמיד את התקנות להצבעה.

ה צ ב ע ה

תקנות מס הכנסה (קביעת שיעור הריבית) (תיקון), התש"ס-2000, ותקנות מס הכנסה
(קביעת שיעור הריבית לעניין סעיף 3(י)), התש"ס-2000, בתיקון שצויין, התקבלו.


היו"ר מ' שטרית:

	התקנות - שתי התקנות - מאושרות.

ע' חוגי:

	מי שנתן הלוואה לחברה, מה הריבית שהוא יקבל? האם יש עידכון לריבית שהוא יקבל?

י' קפלן:

	מי שנתן הלוואה לחברה שלו פטור ממס על הפרשי הצמדה. אם הוא מקבל ריבית, זו הכנסה חייבת במס.

היו"ר מ' שטרית:

	זה רווח. אם אתה מפקיד כסף ומקבל ריבית, אתה משלם מס.

י' שטראוס:

	אדוני היושב-ראש, בעניין הזה חשוב שתהיה הבהרה שזה כולל מע"מ. אחרת, מה שעשיתם פה זה חשבון לא נכון. מדד פלוס 4% זה כולל מע"מ, אחרת המשמעות היא אחרת.

היו"ר מ' שטרית:

	זה לא מה שמוצע לפנינו.

	אישרנו את זה.

י' קפלן:

	האם דיברת גם על התקנות האלה?

היו"ר מ' שטרית:

	דיברנו על שתי התקנות.

י' שטראוס:

	סליחה, אך בסעיף 3(י) יש תיקון.

היו"ר מ' שטרית:

	איזה תיקון? זה עם התיקון.

דובר:

	זה תוקן.


דרך ההפרטה של חברת ההשקעות לפיתוח התעשיה בישראל בע"מ




היו"ר מ' שטרית:

	על סדר-היום הנושא: חברת ההשקעות לפיתוח התעשיה בישראל בע"מ - אישור לדרך ההפרטה לפי סעיף 59ב(ח) לחוק החברות הממשלתיות, התשל"ה-1975. דורון כהן, מנהל רשות החברות הממשלתיות, יציג את הנושא.

ד' כהן:

	הפניה היא לקבל אישור ועדת הכספים לדרך ההפרטה של חברת ההשקעות לפיתוח התעשיה בישראל. זו חברה מעורבת. 50% מהמניות בה מחזיקה מדינת ישראל, ו-50% - בנק בשם הבנק לפיתוח התעשיה. למעשה, קיימת כאן סיטואציה שאנו נקלענו גם ללוח-זמנים מאד מסויים. לפי תיקון סעיף 11 לחוק הבנקאות, לתאגיד בנקאי אסור להחזיק בעסק שאיננו תאגיד בנקאי מעל 20%, והוא יכול להחזיק או מעל 51% או פחות מ-20%. אסור לו להחזיק 25% או 30%. היינו במשא ומתן ארוך, שמתנהל כבר אולי שנה וחצי, עם הבנק לפיתוח התעשיה לבצע מכירה משותפת, על מנת למכסם את התמורה גם של המדינה וגם של הבנק. בשלב מסויים, הבנק, משיקוליו, שעד היום איננו מבינים אותם, החליט לפרסם מיכרז לאחזקות שלו בלבד, ל-50% שלו, שזה דבר שלהבנתנו הוא לא באינטרס של המדינה או של הבנק. המשכנו במסע שיכנוע, שזה גם טובת הבנק וגם טובת המדינה, לבצע מכירה משותפת. הלכנו יחד גם למפקח על הבנקים. למעשה, הוא העניק הארכה אחרונה לבצע את המכירה עד ה-30 בספטמבר 2000. למעשה, הבקשה שלנו היא לקבל אישור לבצע מכירה משותפת של החברה הזו, מכירה משותפת של אחזקות המדינה יחד עם האחזקות של הבנק לפיתוח התעשיה.

היו"ר מ' שטרית:

	באיזו צורה? האם זה במיכרז חיצוני או אדם אחד שקונה זאת?

ד' כהן:

	זה בדרך של מכירה פרטית. אנו נפרסם מיכרז בעיתונות. למעשה, זה כעין מיכרז, כי פורמלית אנו מקבלים פטור ממיכרז, אך ההליך מבוצע בהליך דמוי מיכרז. אתה מכיר זאת עוד מתקופתך, וזה בהליך דומה מאד למכירה שמתבצעת עכשיו לגבי אוצר השלטון המקומי. דהיינו, תהיה ועדה משותפת של המדינה ושל הבנק. תהיינה הערכות שווי, ומגישים לנו שתי הערכות שווי במעטפות סגורות, ובוחרים את ההצעה הגבוהה ביותר.

היו"ר מ' שטרית:

	למה חששתם מזה שהבנק מוכר? נניח, שהוא היה מוכר. הוא היה יכול להשביח את החלק שיש בידי הממשלה; תיאורטית, מי שהיה קונה היה מעלה את ערך הבנק, ואז נשארו עוד 50% וזה יותר גבוה מאשר- - -

ד' כהן:

	מבחינת הניתוח שלנו של החברה הספציפית הזו, אין עניין גדול בלבצע בה אחזקה פיננסית. הדבר הגדול שמעניין בה הוא לקנות את השליטה בה ולעשות בה סדר, כי החברה הזו מבחינה הסטורית מחזיקה דברים שחלק גדול מהם אין ביניהם קשר: חלק זה אחזקות הסטוריות. גם מתוך פידבקים שקיבלנו מהשוק, אם בכלל מעניין גורם עיסקי להכנס לחברה כזו, זה על מנת להכנס בה בשליטה כאשר הוא קונה 50%, ואני אז יכול למכור גם 50%. אותה פרמיית שליטה למעשה, החשש הוא שאנו מפספסים אותה.

היו"ר מ' שטרית:

	יכול להיות מצב שתיאורטית היו הולכים לבורסה ומוכרים את המניות ומי שמקבל את השליטה תופס את השליטה. האם זה מעלה את ערך המניות?

ד' כהן:

	תיאורטית, זה אפשרי. שוב, אני אומר שהעניין כאן שבשביל בורסה אתה צריך גם שיהיה עניין באחזקה פיננסית של החברה. אנו חושבים, שבמקרה הזה אין עניין באחזקה פיננסית של החברה. זו חברה, שמי שיבוא קודם כל יפעל לארגן אותה. יכול להיות, שאפשר היה לעשות מתכונות מסויימות אחרות, אבל יש בצל של כל העניין הזה גם לוח-זמנים מאד קצר שכבר כך אנו צריכים להכנס להליך מהיר מאד. מדובר פה על כך, שצריך לסיים את ההליך הזה עד ה-30 בספטמבר.

היו"ר מ' שטרית:

	במידה ואינכם גומרים את ההליך, מה קורה? האם הוא ייצא למכירה עם 50%?

ד' כהן:

	במידה ואנו לא גומרים את ההליך, בנק ישראל נמצא היום בדין ודברים עם הבנק. הוא כבר מרגיש שהעניין הזה נסחב, והוא רוצה להגיע עם הבנק לאיזה שהוא הסדר אוטומטי. הוא עכשיו נמצא איתו בדין ודברים, שהוא אומר: "אם יש חריגה מה-30 בספטמבר, אני רוצה לראות אוטומטית איך זה עובר לנאמנות או לגורם אחר שימכור את אחזקות הבנק". בנק ישראל מביע עמדה נחרצת מאד בעניין הזה שהוא לא רוצה למשוך זאת.

היו"ר מ' שטרית:

	כמה זמן באמת תיקח המכירה? למה זה צריך לקחת הרבה זמן?

ד' כהן:

	אם אנו מקבלים עכשיו אישור ואנו נכנסים להליך של מכירה, אני חושב שאפשר לסיימה עד ה-30 בספטמבר, אלא אם כן יהיו דברים שאינם צפויים עכשיו או שלא יהיה עניין.

ע' חוגי:

	האם הבנק לא רוצה לקנות את החלק של הממשלה, של ה-50%?

ד' כהן:

	הבנק רוצה לקנות, אך אני לא רוצה למכור את זה. אינני רוצה למכור זאת משני טעמים.

ע' חוגי:

	מה אכפת לך לתת לו?

היו"ר מ' שטרית:

	כי הוא מוכר זאת במחיר יותר נמוך. הוא רוצה למכסם את הרווח מבחינת הממשלה.

ע' חוגי:

	מה האחוז של הממשלה בבנק לפיתוח התעשיה?

היו"ר מ' שטרית:

	50%.

ע' חוגי:

	האם נציגי הבנק לא נמצאים פה?

ד' כהן:

	הם לא צריכים לקבל את האישור הזה. מי שצריך לקבל את האישור זה המדינה.

היו"ר מ' שטרית:

	הם לא חייבים אישור. הם יכולים למכור מתי שהם רוצים.

ד' כהן:

	אני לא רוצה למכור לבנק משני טעמים: במקום שאני יכול לעשות מיכרז אינני רוצה לעשות הליך בלי מיכרז. אני עושה את המיכרז, כל אחד יכול לגשת אליו וכל אחד יכול להציע מחיר.

ע' חוגי:

	אפשר לעשות מיכרז על ה-50% שלך. מה הבעיה?

ד' כהן:

	אני יכול, אך אם אעשה רק על ה-50% שלי, לא אקבל פרמיית שליטה. אם אני מוכר יחד עם הבנק, אקבל פרמיה. הבנק לא יכול להחזיק 50%.

ישראל כץ:

	אולי לא הבנתי. בבנק לפיתוח התעשיה ולא בחברת ההשקעות - האם גם שם זה 50%? איפה זה כתוב?

היו"ר מ' שטרית:

	זה כתוב בסעיף 1.2: "המדינה מחזיקה ב-50%...".

ישראל כץ:

	אני שואל על הבנק. זה לא הבנק. אתה מוכר את חברת ההשקעות.

היו"ר מ' שטרית:

	כתוב: המדינה מחזיקה ב-50% מהון מניות החברה והבנק לפיתוח התעשיה...".

ד' כהן:

	הוא שואל מי מחזיק בבנק לפיתוח תעשיה. זה בכלל אחד התאגידים בארץ עם מבנה האחזקות הכי מורכב. אם אני זוכר נכון, יש לו תשעה או עשרה סוגי מניות. מחזיקים בשליטה מדינת ישראל- - -

ישראל כץ:

	אין בעיה. המדינה שולטת.

ד' כהן:

	לא. הלוואי והיינו שולטים בבנק הזה. היינו עושים שם הרבה סדר. אנו לא שולטים בו. מחזיקים בו מדינת ישראל, בנק הפועלים, בנק לאומי, בנק דיסקונט ויש לו מניות שנסחרות בבורסה. כאשר אתה שואל לגבי שליטה, זה גם מורכב כאן כי עליך לנתח איך מגיעים לאסיפה הכללית.

ישראל כץ:

	כמה אחוז יש למדינה?

ד' כהן:

	באסיפה הכללית יש למדינה 6%?

ע' טרמצ'י:

	מההון 6%, ובשיכבת האם 25%.

ד' כהן:

	25%.

ישראל כץ:

	כמה יש מההון?

ע' טרמצ'י:

	6%.

ד' כהן:

6%. יש כאן סוגי מניות שונים, כשכל מניה מקנה זכויות שונות; יש מניות בכורה ומניות רגילות וחלק מצביעות ולא מצביעות. אין לנו שליטה בבנק לפיתוח התעשיה.

ישראל כץ:

	האם אין למדינה עניין להיפטר מחלקה בבנק?

ד' כהן:

	יש לנו עניין גדול מאד להיפטר מחלקנו בבנק, וכבר תקופה ארוכה אנו מנהלים מחשבות איך לעשות את הדבר הזה. זה דבר לא פשוט; הבנק הזה לפני עשרות שנים - המדינה, דרכו, היתה מגייסת כסף. בזמנו, המדינה לא היתה מגייסת כסף ישירות, אלא דרכו. לכן, למעשה, היום, קיימות מניות בכורה שהונפקו, שהפיקדון שלהן הופקד בחשב הכללי בריבית דולרית של 7.5%. את המנגנון חייבים לפרק לפני ההפרטה, כי אחרת מצד אחד אתה הפרטת מניות אבל השארת קשר עם החשב הכללי. ברגע שמתחילים לפרק אותו, אנו נכנסים שם לבעיות של הלימות הון עם בנק ישראל. לכן, זה דבר שעובדים עליו. זה דבר, שהפירוק שלו מורכב מאד.

ישראל כץ:

	אין לו שום קשר להליך הזה, כלומר האם לא היה יכול להיות לו גם קשר כלכלי?

ד' כהן:

	היה יכול להיות לו קשר כלכלי, אך לוחות-הזמנים כאן לא מתאימים זה לזה. אי אפשר להכניס את ההפרטה של הבנק לפיתוח התעשיה ללוח-הזמנים הזה. תיאורטית, היו יכולים, וגם בעבר היו אצלנו מחשבות כאלה, לעשות עיסקת חבילה אחת גדולה ולשלב אחד בשני. אבל, אי אפשר לשלב זאת בלוח-הזמנים הזה של בנק ישראל.

היו"ר מ' שטרית:

	האם יש שאלות? אנו תומכים כללית בסך-הכל בעניין הפרטה במדינה.

	אני מצטער על זה, ששמעתי שאתה מתפטר מהתפקיד.

ד' כהן:

	תקרא לזה: עוזב.

היו"ר מ' שטרית:

	אני מצטער על זה, שהוא עוזב את התפקיד או פורש מתפקידו. לצערי, הממשלה לא זזה בעניין ההפרטה כמעט בכלל, וחבל. הוא יודע שלחצתי חזק מאד בחודשים כשהייתי לנסות להזיז את עניין ההפרטה.

ד' כהן:

	הייתי מקבל טלפון פעם ביום.

היו"ר מ' שטרית:

	לדעתי, ככל שהמדינה מחזיקה נכסים, בסופו של דבר, השורה התחתונה היא שהמדינה מפסידה הרבה כסף. הממשלה הקודמת הוכיחה, שבשלוש שנות כהונתה נעשתה הפרטה בשיא של למעלה מ-14 מיליארד ש"ח. בחלק מזה דורון כהן היה אחראי לעבודה על חלקים מהפעולה הזו גם בתור יושב-ראש וגם בתור סגן. אני מאד מצטער על זה, שאתה עוזב את התפקיד הזה. אני חושב, שעם הוועדה נרצה להודות לך על תרומתך בתוך המשרד הזה. אינני יודע מה היו הנסיבות, ואינני רוצה לחקור את נסיבות עזיבתך את התפקיד. אני רק יכול לקוות שהן לא פוליטיות.

ד' כהן:

	הן בהחלט לא פוליטיות.

היו"ר מ' שטרית:

	אני, בהחלט, חושב שזה הפסד, וחבל שלא נותנים את הכלים. קראתי בעיתונות, שאתה פורש על רקע זה שאינך חש שהממשלה זזה בהפרטה ובצדק. אני חושב, שבסך-הכל זו המגמה, וצריך להיפטר מהנכסים הממשלתיים שעולים למדינה בהרבה מאד מקרים הרבה מאד כסף. אילו היו מפריטים, היו יכולים בכסף שמקבלים לעשות המון: להקטין את הגרעון בצורה משמעותית, ולהשקיע כסף יותר במקומות הנחוצים, ואתה תבחר: תשתית, ישיבות, חינוך ומה שאתה רוצה. זה היה מעמיד בידי המדינה אמצעים הרבה יותר זולים והרבה יותר פשוטים לגיוס כסף מאשר בחוץ-לארץ ונותן כלים להמשך הבראה כלכלית של המשק. כאמור, אני מאד מצטער על זה שאתה עוזב.

	אני, בהחלט, בעד אישור ההפרטה הזו, ואני מקווה באמת שהיא תצא לדרך.

ד' כהן:

	אני כבר לא אספיק לחתוך את הסרט.

היו"ר מ' שטרית:

	אינני מבין למה הליך הפרטה צריך לקחת חודשים. למה אי אפשר צ'יק-צ'ק להביא מישהו שיעשה את העבודה ואת הכנת החומר למיכרז ויוציא זאת למיכרז?

ד' כהן:

	הכללים של המדינה נוקשים מאד. אנשי עסקים נכנסים לסגר לחדר ומנהלים משא ומתן ותוקעים כף.

היו"ר מ' שטרית:

	תשנו אותם.
	
ד' כהן:

	המדינה כן צריכה--

היו"ר מ' שטרית:

	--לשנות את זה.

ד' כהן:

	--שיהיו לה איזה שהם כללים.

היו"ר מ' שטרית:

	למה צריך שזה יארך מאה שנה?

ד' כהן:

	זה לא מאה שנה, אבל ברגע שצריך הערכות שווי סגורות, צריך מיכרז וצריך לתת לכולם הזדמנות, זה לוקח את הזמן שלו.

היו"ר מ' שטרית:

	זה מקצר את כל ההליכים.

	אני מעמיד להצבעה את הבקשה לאישור תהליך ההפרטה?

ה צ ב ע ה

הבקשה לאישור תהליך ההפרטה של חברת ההשקעות לפיתוח התעשיה בישראל בע"מ נתקבלה.


היו"ר מ' שטרית:

	הבקשה אושרה.

	אני נועל את ישיבת הוועדה.

	אני מודה לכולם.




הישיבה ננעלה בשעה 13:05.


